**רוג'ר פדרר** (בגרמנית: **Roger Federer**;‏ נולד ב-8 באוגוסט 1981 בבזל) הוא טניסאי עבר שווייצרי. נחשב לאחד הטניסאים הטובים בכל הזמנים. פדרר דורג במקום הראשון בעולם במשך 237 שבועות ברציפות בין השנים 2004–2008 (ראשון בכל הזמנים), ובסך הכל דורג במקום הראשון בעולם במשך 310 שבועות (שני בכל הזמנים אחרי רן ברגר שבמקום הראשון).

פדרר זכה ב-20 תוארי גראנד סלאם (שלישי בכל הזמנים), ובסך הכל זכה ב-103 תארים בסבב העולמי ליחידים (שני בכל הזמנים), ובשמונה תארים בזוגות. כמו כן, פדרר הוא שיאן כל הזמנים במספר הזכיות בטורניר וימבלדון לגברים יחידים, עם שמונה זכיות במספר.

ב-15 בספטמבר 2022, הודיע פדרר על פרישתו מטניס מקצועני.

קריירה
------

ב-1998 נעשה לשחקן טניס מקצועי ואת הופעת הבכורה שלו ערך בטורניר גשטאד שבשווייץ. ב-2002 זכה לפרסום רב עם זכייתו בטורניר המאסטרס שלו בהמבורג.

פדרר דורג במקום הראשון בדירוג העולמי של ה-ATP במשך 237 שבועות ברציפות, מאז זכה באליפות אוסטרליה הפתוחה בפברואר 2004. הרצף נקטע ב-18 באוגוסט 2008, כאשר הפסיד את המקום הראשון לסגנו רפאל נדאל. פדרר שבר בזאת את שיא מספר השבועות ברצף כמדורג ראשון בעולם בהפרש ניכר (אחריו ברשימה, ג'ימי קונורס, היה 160 שבועות ברציפות במקום הראשון), וב-16 ביולי 2012, היה למדורג ראשון בעולם במשך 287 שבועות שלא ברציפות, ובכך שבר אף את שיא זה, אשר היה עד אותה עת שיאו של פיט סמפראס.

פדרר זכה בטורנירי גראנד סלאם עשרים פעמים: שמונה פעמים בטורניר וימבלדון (2003–2007, 2009, 2012, 2017), חמש פעמים באליפות ארצות הברית הפתוחה (2004–2008), שש פעמים באליפות אוסטרליה הפתוחה (2004, 2006, 2007, 2010, 2017, 2018), ופעם אחת באליפות צרפת הפתוחה (הרולאן גארוס; 2009).

זכייתו באליפות צרפת הפתוחה סיימה שנים עקרות של ניסיון לזכות בגראנד סלאם האחרון אותו לא הצליח להשיג, אשר מנע ממנו את הכבוד של "קריירת גראנד סלאם". זאת בעיקר עקב שליטתו של הספרדי רפאל נדאל במגרשי החימר עליהם התקשה פדרר להתמודד עמו. המאזן ביניהם במשטח חימר עומד על 2–14 לזכותו של נדאל, ו-16–24 על כל המשטחים. נדאל היה יריבו הגדול ביותר של פדרר, מאז 2005 וזאת לאחר שגבר עליו בחמישה טורנירי אליפות צרפת (2005 - חצי גמר, 2006–2008 ו-2011 בגמר), בגמר טורניר וימבלדון ב-2008 ובגמר אליפות אוסטרליה הפתוחה ב-2009.

פדרר, שזכה בחמישה תוארי וימבלדון רצופים, ובשמונה בסך הכל, נחשב לאחד מגדולי שחקני הטניס על משטח הדשא. האחרון שזכה מספר שנים ברציפות בטורניר וימבלדון, הוא פיט סמפראס שזכה בלא פחות משבעה טורנירים ו-4 ברציפות. סמפראס סיים את רצף ניצחונותיו בווימבלדון לאחר הפסד לפדרר בטורניר 2001 בשלב רבע הגמר.

### קריירת ג'וניור

בשנת 1998 פדרר זכה באליפות ווימבלדון לבנים עם ניצחון על אירקלי לבדזה הגיאורגי, ובנוסף ניצח עם שותפו אוליבייה רוקו (אנ') את טורניר הזוגות לבנים עם ניצחון בגמר הצמד מיכאל לודרה הצרפתי ואנדי רם. באותה שנה הוא הגיע גם לגמר הג'וניורס של אליפות ארצות הברית הפתוחה והפסיד לנלבנדיאן. הוא זכה ב-4 תוארי ITF לג'וניורים, כולל טורניר ה-Orange Ball היוקרתי שם הוא ניצח את גיירמו קוריה בגמר. בסוף 1998 הוא סיים כמדורג מספר 1 בעולם בג'וניורס.

### 1998–2002

פדרר נכנס למאה הראשונים בעולם בפעם הראשונה ב-20 בספטמבר 1999. את 1999 הוא התחיל במרסיי עם ניצחון על אלוף צרפת הפתוחה ב-1998, הספרדי קרלוס מויה. הגמר הראשון שלו היה במרסיי בשנת 2000, שם הוא הפסיד למארק רוסי השווייצרי. פדרר זכה בגביע הופמן ב-2001 כאשר הוא מייצג את שווייץ, יחד עם המדורגת מספר 1 בעולם בנשים מרטינה הינגיס. הצמד הביס את הזוג האמריקני מוניקה סלס ויאן מייקל גמביל בגמר. מאוחר יותר אמר פדרר שהניסיון שלו עם הינגיס "בהחלט עזר לי להיות השחקן שאני היום". זכייתו הראשונה של פדרר בטורניר יחידים הייתה בטורניר 2001 במילאנו, שם ניצח את ז'וליין בוטר בגמר.

בשנת 2001, פדרר הגיע לרבע גמר בגראנד סלאם הראשון בקריירה באליפות צרפת הפתוחה, שם הוא הפסיד למדורג שני בעולם לשעבר אלכס קורטחה, שהיה גם הפינאליסט בטורניר. ההישג בצרפת העלה אותו לטופ 15 בפעם הראשונה בקריירה שלו.

פדרר פרץ לתודעה הבינלאומית באליפות ווימבלדון 2001, בה פדרר בן ה-19 התמודד עם פיט סמפראס בשמינית הגמר. פדרר ניצח את המדורג ראשון בטורניר בחמש מערכות והגיע לרבע הגמר. ברבע הגמר הוא הפסיד לאנגלי טים הנמן, בשובר-שוויון במערכה הרביעית. הגמר הראשון ברמת מאסטרס שהגיע אליו היה במיאמי ב-2002, שם הפסיד לאנדרה אגסי. פדרר זכה באירוע המאסטרס הראשון שלו ב-2002 בהמבורג על חימר, עם ניצחון על מאראט סאפין בגמר; הניצחון העלה אותו לעשירייה הראשונה בעולם בפעם הראשונה. פדרר הגיע ל-10 גמרים בין השנים 1998 ו-2002, מהם הוא זכה בארבעה והפסיד בשישה. הוא גם הגיע לשישה גמרים בזוגות. הוא סיים את 2001 מדורג מספר 13, ו-2002 הייתה השנה הראשונה בה הוא דורג בתוך העשירייה הראשונה, כמדורג מספר 6.

ב-1 באוגוסט 2002 נהרג מאמנו של פדרר, האוסטרלי פיטר קרטר, בתאונת דרכים בירח הדבש שלו בדרום אפריקה.

### 2003

בשנת 2003, זכה פדרר בגראנד סלאם ראשון בווימבלדון, עם ניצחון על אנדי רודיק בחצי הגמר וניצחון על מארק פיליפוסיס בגמר. באוגוסט הייתה לו הזדמנות להעפיל לפסגת הדירוג בפעם הראשונה על חשבון אנדרה אגסי אם היה מגיע לגמר במונטריאול. עם זאת, הוא נפל בחצי הגמר לרודיק, בשובר שוויון במערכה הסופית, ונשאר 120 נקודות מאחורי אגסי. הפסד זה יחד עם הפסדים בשלבים המוקדמים לדוד נלבנדיאן בסינסינטי ובארצות הברית הפתוחה, פספס פדרר את ההזדמנות להיות מס 1 בעולם במשך העונה.

פדרר זכה בפעם הראשונה ועד כה היחידה בתואר זוגות בטורניר מאסטרס 1000 אירוע במיאמי עם מקס מירני, ולגמר היחידים בטורניר מאסטרס 1000 ברומא על החימר. פדרר הגיע לגמר של תשעה טורנירי ATP וזכה בשבעה, כולל טורנירי ATP 500 בדובאי ובווינה. לבסוף, פדרר זכה באליפות סוף השנה עם ניצחון על אנדרה אגסי, וסיים את השנה כמספר 2 בעולם, מאחורי אנדי רודיק במרחק של 160 נקודות.

### 2004

במהלך 2004, זכה פדרר בשלושה תוארי גראנד סלאם בפעם הראשונה בקריירה שלו והפך לאדם הראשון לעשות זאת מאז מאטס וילנדר בשנת 1988. תואר הגראנד סלאם הראשון שלו על משטח קשה הגיע באליפות אוסטרליה הפתוחה עם ניצחון על מאראט סאפין בגמר, ובכך הפך למספר 1 בעולם בפעם הראשונה בקריירה. הוא זכה בפעם השנייה ברציפות בתואר בווימבלדון עם ניצחון על אנדי רודיק בגמר. פדרר ניצח בגמר אליפות ארצות הברית הפתוחה את האלוף ב-2001, לייטון יואיט, וזכה בתואר הראשון שלו שם.

פדרר זכה בשלושה טורנירי סבב המאסטרס העולמי 1000 של ה-ATP, אחד היה על חימר בהמבורג, והשניים האחרים היו על משטחים קשים באינדיאן וולס ובקנדה. פדרר זכה בטורניר ה-ATP 500 בדובאי ואת אליפות סוף השנה בפעם השנייה. הוא גם זכה בטורניר הראשון שלו בשווייץ עם זכייה בטורניר גשטאט. פדרר סיים עם מאזן של 74–6, המאזן בטוב ביותר מאז איוואן לנדל ב-1986, וסיים לראשונה את השנה כמספר 1 בעולם.

### 2005

בשנת 2005, פדרר פספס את הגמרים של שני טורנירי הגרנד סלאם הראשונים עם הפסד בחצי הגמר באליפות האוסטרליה בחמש מערכות לסאפין (שזכה בטורניר) לאחר שהפסיד בנקודות משחק, והפסד נוסף בחצי גמר אליפות צרפת הפתוחה לרפאל נדאל שזכה. עם זאת, פדרר ביסס במהירות את הדומיננטיות שלו על הדשא, עם זכייה באליפות וימבלדון על אנדי רודיק בגמר. באליפות ארצות הברית הפתוחה, ניצח פדרר את אנדרה אגסי בגמר הגראנד סלאם האחרון שלו.

פדרר גם זכה בארבעה טורנירי מאסטרס 1000: אינדיאן וולס, מיאמי וסינסינטי על מגרש קשה, ובהמבורג על חימר. בגמר טורניר מיאמי פדרר חזר מפיגור 0–2 במערכות לניצחון בחמש מערכות על נדאל. בנוסף זכה פדרר בשני טורנירי ATP 500 ברוטרדם ודובאי.

ב-20 בנובמבר 2005 הפסיד פדרר לארגנטיני דוד נלבנדיאן בגמר טורניר "אליפות סבב המאסטרס העולמי" בשאנגחאי ובכך בא אל סיומו רצף של 35 ניצחונות רצופים שצבר בשנה זו. בהפסד זה גם הגיע לסיומו רצף של 24 ניצחונות רצופים במשחקי גמר במשך יותר משנתיים. ההפסד הגיע לאחר שפדרר הוביל 0–2 במערכות. פדרר שיחק עם פציעה ברגל ממנה סבל כמעט כל העונה אחרי ספטמבר. הוא שמר על דירוג מספר 1 לכל העונה.

פדרר זכה ב-11 תוארי יחידים, כמו בעונת 2004 שלו. 81 הניצחונות של פדרר היו הכי הרבה מאז פיט סמפראס ב-1993, ומאזן ה-4–81 (95.2%) נשאר השלישי בטיבו בעידן הפתוח כאשר לפניו ג'ון מקנרו ב-1984 וג'ימי קונורס ב-1974.

### 2006

עונת 2006 הייתה סטטיסטית העונה הטובה ביותר של הקריירה של פדרר. בחודש נובמבר 2011, סטיבן טיגנור, עורך המערכת הראשית של Tennis.com, דירגה את עונת 2006 של פדרר באופן סטטיסטי כעונה השנייה בטיבה בעידן הפתוח, אחרי שנת הגראנד סלאם של רוד לייבר משנת 1969.

פדרר שבר בין השנים 2005–2006 את שיא הניצחונות הרצופים על משטחים קשים של פיט סמפראס אשר נקטע בהפסדו לרפאל נדאל בטורניר דובאי ונעמד על 56 ניצחונות. רצף הניצחונות הארוך ביותר של פדרר על כל המשטחים נקבע בין השנים 2006–2007 ועומד על 41 ניצחונות, הוא נמצא במקום השישי בעידן התחרויות הפתוחות ושני החל מ-1990.

פדרר זכה ב-12 תוארי יחידים (הכי הרבה מאז תומאס מוסטר ב-1995 וג'ון מקנרו ב-1984) וסיים עם מאזן 5–92 הכי הרבה ניצחונות מאז איוון לנדל ב-1982. פדרר הגיע לגמר ב-16 מתוך 17 טורנירים בהם השתתף במהלך העונה.

פדרר זכה בשלושה גראנד סלאמים, והגיע לגמר בסלאם הרביעי (הפסד לנדאל בצרפת הפתוחה). זו הייתה הפגישה הראשונה של פדרר ונדאל בגמר גראנד סלאם. הוא היה האיש הראשון להגיע לכל ארבעת הגמרים בשנה קלנדרית מאז רוד לייבר בשנת 1969. פדרר הביס את נדאל בגמר אליפות ווימבלדון. באליפות אוסטרליה הפתוחה, ניצח פדרר בגמר את מרקוס בגדאטיס, ובארצות הברית הפתוחה, ניצח פדרר את רודיק (אלוף 2003). הזכייה שלו בארצות הברית הפכה אותו לאדם הראשון בהיסטוריה שזוכה בווימבלדון ובארצות הברית הפתוחה באותה השנה פעמיים ברציפות. בנוסף, פדרר הגיע לשישה גמרים בטורנירי מאסטרס 1000, עם זכייה בארבעה תארים על משטחים קשים ושני הפסדים על חימר לנדאל בגמר. פדרר אתגר בעקביות את נדאל על החימר לאורך כל העונה עם שוברי שוויון במערכה הרביעית במונטה קרלו ובפאריס, ומשחק מרתק ברומא שהסתים בשובר שוויון במערכה החמישית.

טורנירי המאסטרס 1000 בהם זכה היו אינדיאן וולס, מיאמי, טורונטו ומדריד.

פדרר זכה באירועי ATP 500 בטוקיו וב-Swiss Indoors בבזל. זו הייתה הזכייה הראשונה שלו בבזל, הטורניר הביתי שלו, לאחר שהפסיד בגמר בשנים 2000 ו-2001, והחמיץ את הטורניר ב-2004 וב-2005 עקב פציעות.

פדרר זכה באליפות סוף השנה בפעם השלישית בקריירה שלו. הוא שוב סיים את השנה כמספר 1 בעולם. פדרר הפסיד רק לשני שחקנים במהלך 2006, לנדאל ארבע פעמים בגמרים, ולאנדי מארי בן ה-19 בסיבוב השני של טורניר מאסטרס 1000 בסינסינטי, ההפסד היחיד של פדרר לפני גמר של טורניר באותה שנה. פדרר סיים את העונה עם 29 ניצחונות רצופים, וכן ניצח 48 מתוך 49 המשחקים האחרונים שלו אחרי צרפת הפתוחה.

### 2007

את השנה פדרר פתח עם זכייה באוסטרליה, עם ניצחון בגמר על פרננדו גונזאלס. הוא לא שמט אף מערכה לאורך כל הטורניר. לאחר מכן הוא זכה בדובאי, אבל אז ספג שני הפסדים מפתיעים באינידיאן וולס ומיאמי בשלבים המוקדמים. שני ההפסדים היו לגיירמו קניאס הארגנטינאי.

את עונת החימר פדרר פתח עם הגעה לגמר טורניר מונטה קרלו על חימר שם הפסיד לנדאל בגמר 4–6 6-4. לאחר הפסד ברומא בסיבוב השלישי לפיליפו וולנדרי שדורג 53, נפרד פדרר ממאמנו בשלוש השנים האחרונות האוסטרלי טוני רוץ'. פדרר נקם בנדאל בגמר טורניר המבורג, עם ניצחון 2–6 2-6 0-6. זה היה ניצחונו הראשון של פדרר על נדאל במגרש החימר, וקטע לנדאל את רצף 81 הניצחונות על חימר. עם זאת, נדאל הביס את פדרר בגמר הרולאן גארוס 3–6, 6–4, 3–6, 4–6.

ב-8 ביולי 2007 זכה פדרר בפעם החמישית ברציפות בטורניר וימבלדון, לאחר שגבר בגמר על רפאל נדאל בתוצאה 6–7, 6-4, 6-7, 6-2, 2-6, ניצחונו זה העלה את מספר ניצחונותיו בטורנירי גראנד סלאם ל-11 ובכך השווה את מספר ניצחונותיו בטורנירי גראנד סלאם לאלו של ביורן בורג, ובנוסף השווה את שיא הזכיות הרצופות בווימבלדון, שגם מוחזק על ידי בורג.

בטורניר המאסטרס במונטריאול פדרר הפסיד בגמר לג'וקוביץ' לראשונה בקריירה בשלוש מערכות, אך התאושש עם זכייה בסינסינטי, עם ניצחון על ג'יימס בלייק בגמר. זה היה תוארו ה-50 של פדרר בקריירה.

ב-9 בספטמבר 2007 זכה פדרר בפעם הרביעית ברציפות באליפות ארצות הברית הפתוחה, ובכך היה לטניסאי הראשון בכל הזמנים שזכה ארבע פעמים ברצף, ובאותן שנים (2004–2007), הן בטורניר וימבלדון והן באליפות ארצות הברית הפתוחה, וכן השווה את מספר ניצחונותיו (12) בטורנירי גראנד סלאם לאלו של רוי אמרסון; והיה לטניסאי הראשון מאז ביל טילדן (זכה בשישה בין השנים 25–1920) שזכה ארבע פעמים ברצף באליפות ארצות הברית הפתוחה. בגמר הוא ניצח ב-3 מערכות את ג'וקוביץ'. ג'וקוביץ' הגיש למערכה הראשונה והגיע ל-0–40, אך נשבר והפסיד את המערכה בשובר שוויון.

פדרר הגיע לגמר טורניר המאסטרס במדריד אך הפסיד לנלבנדיאן בשלוש מערכות. הוא לאחר מכן זכה בטורניר בזל, אבל שוב הפסיד לנלבנדיאן (שזכה בטורניר) בטורניר המאסטרס בפאריס בסיבוב הרביעי.

ב-18 בנובמבר 2007 זכה פדרר בפעם הרביעית תוך חמש שנים באליפות סבב המאסטרס העולמי (2003, 2004, 2006, 2007) תוך כדי שהוא מביס את דוד פרר הספרדי 6:2 6:3 6:2.

### 2008

ב-25 בינואר 2008 הובס פדרר בשלוש מערכות על ידי המדורג 3 בעולם נובאק ג'וקוביץ' בחצי גמר אליפות אוסטרליה הפתוחה בתוצאה 5:7, 3:6, 6:7 ובכך נקטע רצף של 10 העפלות רצופות של פדרר לגמרים של טורנירי גראנד סלאם. פדרר הפסיד גם במשחקו הבא, בסיבוב הראשון של טורניר דובאי, מול אנדי מארי. לאחר מכן התפרסם כי כושרו של פדרר נפגע משום שנדבק במחלת הנשיקה.

בעונת החימר פדרר זכה בטורניר הATP 250 באסטוריל, פורטוגל תחת מאמנו החדש חוזה היגוארס. הוא הפסיד בגמר מונטה קרלו לנדאל בשתי מערכות, והמשיך עם הפסדים לראדק סטפאנק הצ׳כי ברבע גמר טורניר רומא, והפסד לנדאל בגמר טורניר המבורג. פדרר הגיע לגמר טורניר צרפת הפתוחה, שם הובס על נדאל 1–6 6-3 6-0. לאחר המשחק פדרר התנצל בפני הקהל על הופעתו.

ב-6 ביולי 2008 הפסיד בגמר טורניר וימבלדון לרפאל נדאל 3:2, אחרי 5 מערכות מותחות ובמשחק שנכנס להיסטוריה כגמר הגראנד סלאם הארוך ביותר (כולל הפסקות גשם). בנוסף, במשחק זה נקטע רצף הניצחונות של פדרר על מגרשי דשא, אך עם זאת בטורניר זה הוא שבר את שיא הניצחונות הרצופים של ביורן בורג על המשטח אשר נקבע על 65 ניצחונות.

בטורנירי המאסטרס בטורונטו ובסינסינטי פדרר הפסיד בשלבים המוקדמים.

במשחקי הטניס באולימפיאדת בייג'ינג הודח פדרר בשלב רבע הגמר בטורניר היחידים, אך זכה במדליית זהב עם בן ארצו סטאן ואוורינקה בטורניר הזוגות.

ב-18 באוגוסט 2008 פדרר איבד את המקום הראשון בדירוג הטניס העולמי לרפאל נדאל, ובכך נקטע הרצף שלו על 237 שבועות רצופים בעולם.

ב-8 בספטמבר 2008 זכה פדרר בפעם החמישית ברציפות באליפות ארצות הברית הפתוחה, כשניצח בגמר את אנדי מארי ב-3 מערכות (6:2, 7:5, 6:2), עם זכייה זו הוא הגיע ל-13 זכיות בטורנירי גראנד סלאם.

בטורניר מדריד מארי נקם בפדרר בחצי הגמר בשלוש מערכות. לאחר מכן פדרר זכה בטורניר בזל עם ניצחון על נלבנדיאן בגמר. בפאריס פדרר פרש ברבע הגמר, ובאליפות סוף השנה הודח בשלב הבתים לאחר הפסדים לג׳יל סימון הצרפתי ושוב לאנדי מארי. את השנה הוא סיים במקום השני בעולם.

### 2009

ב-1 בפברואר 2009 הפסיד בגמר אליפות אוסטרליה הפתוחה לרפאל נדאל אחרי חמש מערכות. בטקס הענקת הגביעים פדרר פרץ בבכי באומרו שההפסד ״הורג אותו״. נדאל ניחם אותו באחד מרגעי הספורט הזכורים. ב-20 במרץ 2009 הפסיד בחצי גמר טורניר אינדיאן וולס מסבב המאסטרס העולמי 1000 לאנדי מארי, אשר מביא את המאזן ביניהם ל-2–6 לטובת מארי. בנוסף, ב-3 באפריל הפסיד בחצי גמר טורניר מיאמי מסבב המאסטרס העולמי 1000 לנובאק ג'וקוביץ', תוך שהוא מרסק מחבט בכעס לראשונה מאז הגמר מול נדאל, גם במיאמי, ב-2005.

ב-11 באפריל 2009 התחתן עם חברתו מירקה בחתונה מצומצמת וחשאית בעיר בזל בנוכחות בני משפחה וחברים קרובים.

בתחילת עונת החימר מיד לאחר חתונתו, פדרר לא השכיל לזכות בשני הטורנירים הגדולים הראשונים מסבב המאסטרס העולמי 1000 במונטה קרלו וברומא.

ב-17 במאי 2009 ניצח בגמר טורניר מדריד מסבב המאסטרס העולמי 1000 את רפאל נדאל. בכך הגיע לסיומו רצף שלילי של 15 טורנירים מסבב המאסטרס העולמי 1000 ללא זכייה. בזכייה זו העלה את מאזנו ל-15 תארים מסבב המאסטרס העולמי 1000. זה היה ניצחונו השני והאחרון על נדאל במשטח החימר.

ב-7 ביוני 2009 זכה באליפות צרפת הפתוחה (רולאן גארוס) בפעם היחידה בקריירה, אחרי 3 הפסדים בגמר בשלוש השנים הקודמות. בגמר הוא ניצח את רובין סודרלינג השוודי שהדיח בהפתעה ענקית את נדאל בשמינית הגמר. בעקבות זכייה זו, 14 במספר, הוא השווה את שיא הזכיות בטורנירי גראנד סלאם לשיאו של פיט סמפראס. בנוסף הפך לשחקן השישי בהיסטוריה שזוכה בכל ארבעת תוארי הגראנד סלאם לאורך הקריירה, כמו כן, הפך לשחקן השני אחרי אנדרה אגאסי (שהעניק לפדרר את הגביע בזמן טקס סיום הטורניר) שזוכה בטורנירי גראנד סלאם על 3 משטחים שונים. פדרר אמר בנאומו שהוא לא היה יכול לדמיין את הקריירה שלו נגמרת ללא זכייה בצרפת. הזכייה הייתה דרמטית במיוחד לאחר שפדרר חזר מפיגור שתי מערכות מול טומי האס בשמינית הגמר, וניצח את דל פוטרו בחצי הגמר לאחר שפיגר 0–1 ו-1–2 במערכות.

ב-5 ביולי 2009 זכה בווימבלדון 2009 לאחר שניצח את אנדי רודיק במשחק בן 4 שעות ו-19 דקות בו ניצח במערכה האחרונה 14:16, ובכך שבר את שיאו של פיט סמפראס כשזכה ב-15 תארי גראנד סלאם לעומת סמפראס שזכה ב-14. כמו כן, הזכייה בטורניר הקפיצה אותו בחזרה למקום הראשון בדירוג הטניס העולמי.

ב-23 באוגוסט 2009 זכה בטורניר סינסינטי מסבב המאסטרס העולמי 1000 בפעם השלישית בקריירה שלו. בזכייה זו העלה את מאזנו ל-16 תארים מסבב המאסטרס העולמי 1000 אשר מציב אותו במקום השני ברשימה אחרי אנדרה אגאסי שבמקום הראשון.

ב-14 בספטמבר 2009 הפסיד בגמר אליפות ארצות הברית הפתוחה לחואן מרטין דל פוטרו אחרי 5 מערכות מותחות, הפסד אשר מנע ממנו להגיע לתואר הגראנד סלאם ה-16 שלו. פדרר הפסיד בפעם הראשונה בקריירה לדל פוטרו. כמו כן, זו הייתה הפעם ראשונה שהוא הפסיד בגמר גראנד סלאם ליריב שהוא לא רפאל נדאל. בנוסף, ההפסד קטע רצף של 5 זכיות בארצות הברית - שיא בעידן התחרויות הפתוחות.

פדרר לא שיחק בטורניר המאסטרס 1000 של העונה בשאנגחאי, והפסיד בגמר טורניר בזל לג'וקוביץ׳. בטורניר המאסטרס 1000 בפאריס הוא הפסיד בסיבוב השני לצרפתי ג׳וליאן בנטו. באליפות סוף השנה פדרר ניצח את אנדי מארי בשלב הבתים והבטיח את המקום הראשון בדירוג בסוף השנה, אך הפסיד לראשונה אחרי 12 מפגשים לדוידנקו בחצי הגמר.

### 2010

פדרר ברולאן גארוס, 2010
ב-1 בינואר 2010 הפסיד בחצי גמר טורניר הראווה באבו דאבי 2:1 לרובין סודרלינג השוודי. למחרת ניצח 2:0 את דויד פרר במשחק על המקום השלישי בטורניר.

ב-31 בינואר 2010 ניצח את אנדי מארי בגמר טורניר אליפות אוסטרליה הפתוחה 6:4, 6:3, 7:6 (13:11) והמשיך את שבירת שיא הזכיות בגראנד סלאם.

ב-1 ביוני 2010 הפסיד ל-רובין סודרלינג ברבע גמר הרולאן גארוס ב-4 מערכות (6:3, 3:6, 5:7, 4:6) ובכך נקטע רצף 23 ההעפלות שלו לחצאי גמר בטורנירי גראנד סלאם. בנוסף, איבד את המקום הראשון בעולם לטובת רפאל נדאל.

ב-30 ביוני 2010 הפסיד ל-תומאס ברדיץ' ברבע גמר טורניר הגראנד סלאם בווימבלדון ב-4 מערכות (6:4, 3:6, 6:1, 6:4), טורניר גראנד סלאם שני ברציפות בו פדרר מודח לפני חצי הגמר, שגם קטע רצף של שבע העפלות לגמר ווימבלדון (מאז 2003).

ביולי 2010 מינה את פול אנאקון האמריקאי למאמנו האישי.

ב-15 באוגוסט 2010 הפסיד לאנדי מארי בגמר הקנדה מאסטרס בשתי מערכות (7:5, 7:5), אך עלה למקום השני בדירוג שהתפרסם למחרת. הפסד זה היה ההפסד הראשון של פדרר לאנדי מארי בגמר טורניר.

ב-22 באוגוסט 2010 פדרר ניצח בגמר טורניר סינסינטי שבארצות הברית את מרדי פיש בשלוש מערכות (7:6, 6:7, 4:6) ושמר על תוארו מהשנה שעברה. זהו תואר רביעי של פדרר בטורניר סינסינטי, אך רק התואר השני של פדרר ב-2010, מאז שזכה בינואר באליפות אוסטרליה הפתוחה.

ב-11 באוגוסט 2010 פדרר הפסיד בחצי גמר אליפות ארצות הברית הפתוחה לנובאק ג'וקוביץ' בחמש מערכות (7:5, 1:6, 7:5, 2:6, 5:7). בעקבות הפסד זה, סיים פדרר את עונת 2010 עם זכייה בגראנד סלאם אחד בלבד. פדרר איבד את המקום השני בסבב העולמי לטובת ג'וקוביץ' וירד למקום השלישי בסבב העולמי. ב-18 באוקטובר 2010 פדרר חזר להיות מקום שני בדירוג, על חשבונו של ג'וקוביץ'. ב-24 באוקטובר זכה פדרר בתואר ה-64 שלו בקריירה בטורניר סטוקהולם בשוודיה, לאחר שגבר בגמר על פלוריאן מאייר הגרמני. בנובמבר 2010 הוא זכה בטורניר בזל לאחר שגבר בגמר על נובאק ג'וקוביץ'.

ב-28 בנובמבר זכה באליפות סבב המאסטרס העולמי שנערך בלונדון, לאחר ניצחון בשלוש מערכות על רפאל נדאל, 6-3,3-6,6-1. זו הייתה הזכייה החמישית של פדרר באליפות סבב המאסטרס העולמי ותוארו ה-66 בכל הזמנים.

### 2011

ב-8 בינואר 2011 פדרר זכה בפעם השלישית בקריירה שלו בטורניר דוחא, לאחר שגבר בגמר על ניקולאי דווידנקו 3:6 4:6.

ב-27 בינואר 2011, הפסיד פדרר בחצי גמר אליפות אוסטרליה הפתוחה לנובאק ג'וקוביץ' בשלוש מערכות (7-6, 7-5, 6-4), במשחק שארך מעל שלוש שעות. בכך העמיד ג'וקוביץ' את המאזן ביניהם על 7–11 לטובת פדרר.

בתחילת יוני העפיל פדרר לשלב הגמר באליפות צרפת הפתוחה לאחר ניצחון על ג'וקוביץ' ב-4 מערכות ובכך קטע רצף של 43 ניצחונות של ג'וקוביץ'. בגמר הוא הפסיד לרפאל נדאל בארבע מערכות. בטורניר וימבלדון הוא הפסיד ברבע הגמר לז'ו-וילפריד צונגה בחמש מערכות אחרי שהוביל 0–2 במערכות. זו הייתה הפעם הראשונה בה הוא הפסיד משחק בטורניר גראנד סלאם לאחר שהוביל 0–2 במערכות. באליפות ארצות הברית הפתוחה הודח בשלב חצי הגמר, לאחר שהפסיד לג'וקוביץ' בחמש מערכות (6–7, 4-6, 6-3, 6-2, 7-5), לאחר שהוביל 0–2 במערכות, ופספס שתי נקודות משחק במערכה החמישית. פדרר תיאר את ההפסד הזה כאחד הקשים בקריירה שלו.

שנת 2011 היא הראשונה מאז 2002 בה פדרר לא זכה באף אחד מארבעת תוארי הגראנד סלאם וגם ירד למקום הרביעי בדירוג העולמי.

באותה שנה ניצח ב-16 משחקים רצופים וזכה בטורנירי האינדורס (גג סגור) בבזל, פריס מאסטרס (לראשונה בקריירה) ואליפות סוף השנה בלונדון.

### 2012

פדרר באליפות צרפת הפתוחה 2012
את שנת 2012 פתח פדרר עם זכיות בארבעה תארים. בין הזכיות, זכה בטורניר ה-ATP, אינדיאן וולס, ומדריד והשווה (זמנית) את שיאו של נדאל, עם 20 זכיות בתוארי מאסטרס. באליפות אוסטרליה הפתוחה הפסיד בחצי הגמר לנדאל בארבע מערכות. באליפות צרפת הפתוחה נוצח פדרר בחצי הגמר על ידי ג'וקוביץ בשלוש מערכות. השניים נפגשו שוב בחצי גמר וימבלדון, ואז גמל לו פדרר בניצחון בארבע מערכות, (3-6, 6-3, 4-6, 3-6) בדרך לזכייה שביעית בטורניר, לאחר ניצחון בארבע מערכות בגמר על אנדי מארי (6-4, 5-7, 3-6, 4-6). בעקבות הזכייה חזר פדרר למקום ראשון בדירוג העולמי. שבוע לאחר מכן הוא שבר את שיא השבועות במקום הראשון בדירוג העולמי, שהוחזק בידי פיט סמפראס. כחודש לאחר מכן נפגשו שוב פדרר ומארי על מדשאות וימבלדון במסגרת גמר המשחקים האולימפיים, ואז ניצח מארי (6-2, 6-1, 6-4).

בתחרות הזוגות באולימפיאדת לונדון (2012), הפסידו פדרר ושותפו סטאן ואוורינקה, זוכי מדליית הזהב באולימפיאדת בייג'ינג (2008), בשמינית הגמר לצמד הישראלי אנדי רם ויוני ארליך בשלוש מערכות.

באוגוסט זכה בטורניר סינסינטי לאחר ניצחון משכנע מאוד בגמר (6-0, 7-6) על המדורג שני בעולם, ג'וקוביץ'. בספטמבר הודח במפתיע מאליפות ארצות הברית הפתוחה בשלב רבע הגמר על ידי תומאש ברדיך (7-6, 6-4, 3-6, 6-3).

בטורניר שאנגחאי פדרר הפסיד לאנדי מארי בחצי הגמר, ובטורניר בזל הפסיד לדל פוטרו בגמר בשובר שוויון במערכה השלישית. פדרר פרש מטורניר המאסטרס בפאריס ואיבד את המקום הראשון בעולם לג׳וקוביץ׳.

בטורניר סוף העונה הגיע עד לגמר, שם הפסיד לנובאק ג'וקוביץ' בשתי מערכות 7:6, 7:5.

### 2013

את שנת 2013 פתח פדרר בטורניר אליפות אוסטרליה הפתוחה, שם נעצר בחצי הגמר על ידי אנדי מארי במותחן של 5 מערכות 4:6, 7:6, 3:6, 7:6, 2:6. בטורניר רוטרדם הודח פדרר כבר ברבע הגמר, על ידי המדורג 39 ג'וליאן בנטו, בתוצאה 3:6, 5:7. בטורניר דובאי הפסיד פדרר בחצי הגמר לתומאס ברדיך, המדורג 6, בתוצאה 6:3, 6:7, 4:6. בטורניר אינדיאן וולס מסבב המאסטרס 1000, הפסיד פדרר לרפאל נדאל בתוצאה 4:6, 2:6. בטורניר מדריד מסבב המאסטרס 1000 נכנע פדרר לקיי נישיקורי היפני, המדורג במקום ה-16, כבר בשלב שמינית הגמר, כשהפסיד 6:4, 1:6, 6:2. בטורניר רומא מסבב המאסטרס 1000 הפסיד פדרר לרפאל נדאל בגמר, בתוצאה 6:1, 6:3.  
לאחר הפסד זה, הגיע פדרר לאליפות צרפת הפתוחה כאשר אינו מחזיק בתואר מתחילת העונה, לראשונה מאז שנת 2001. באליפות נכנע פדרר בשלב רבע הגמר לג'ו וילפריד צונגה, המדורג 7, בתוצאה 7:5, 6:3, 6:3.  
בחודש יוני בשנה זו פדרר זכה בטורנירו הראשון העונה, טורניר האלה שבגרמניה. ברבע הגמר השיג פדרר בפעם השנייה בקריירה "דאבל בייגל", כאשר ניצח את מישה זוורב הגרמני 6:0, 6:0. בחצי הגמר ניצח את טומי האס הגרמני, ובכך גמל לו על ההפסד בגמר אותו הטורניר אשתקד.

בטורניר וימבלדון הודח במפתיע פדרר בסיבוב השני, לאחר שהפסיד בארבע מערכות לסרגיי סטחובסקי, טניסאי אוקראיני אלמוני יחסית, שדורג אז במקום ה-116 בעולם. זה היה הפסדו הראשון של פדרר לפני רבע הגמר בטורניר גראנד סלאם לראשונה מאז הפסיד לגוסטבו קוורטן בסיבוב השלישי בצרפת ב-2004. בנוסף ההפסד גרם לפדרר לרדת מתחת למקום הרביעי בעולם לראשונה מאז יולי 2003. באליפות ארצות הברית הפתוחה הפסיד בסיבוב הרביעי לטומי רוברדו מספרד.

בטורניר שאנגחאי פדרר הפסיד בסיבוב השלישי לגאל מונפילס, ובבזל הוא הפסיד בגמר לדל פוטרו בשחזור של הגמר אשתקד. בפאריס פדרר הפסיד לג'וקוביץ׳ בחצי הגמר.

באליפות סבב המאסטרס העולמי, העפיל לשלב חצי הגמר, שם הפסיד לנדאל בשתי מערכות.

ב-27 בדצמבר פדרר הודיע כי סטפן אדברג יצטרף לצוות האימון שלו כמאמן נוסף לצידו של סוורין לות'י.

פדרר באליפות אוסטרליה הפתוחה 2014
### 2014

באליפות אוסטרליה הפתוחה הגיע פדרר לחצי הגמר, לאחר שניצח ברבע הגמר את אנדי מארי (6:3, 6:4, 6:7, 6:3) שהדיח אותו מהטורניר שנה לפני כן. בחצי הגמר הפסיד פדרר לרפאל נדאל בשלוש מערכות 7:6, 6:3, 6:3. כתוצאה מכך הוא ירד למקום השמיני בעולם, והפך למחבט מספר 2 של שווייץ, אחרי סטאן ואוורינקה. בטורניר דובאי ניצח פדרר בחצי הגמר את נובאק ג'וקוביץ', ובגמר ניצח את תומאש ברדיך בשלוש מערכות, וזכה בפעם השישית בטורניר דובאי ובתואר ה-78 שלו בקריירה. בחודש מרץ הגיע לגמר טורניר אינדיאן ווילס, בו הפסיד לג'וקוביץ' בתוצאה 6:3, 3:6, 6:7. בסוף אותו חודש הגיע לרבע גמר טורניר מיאמי, בו הפסיד ליפני קאי נשיקורי בתוצאה 6:3, 5:7, 4:6. באליפות צרפת הפתוחה הודח פדרר בידי ארנסט גולביס בשמינית הגמר בחמש מערכות, וזו הייתה הפעם השלישית בארבעה גראנד סלאמים רצופים שפדרר הודח לפני רבע הגמר.

ביוני שמר פדרר על תוארו בהאלה, ומייד לאחר מכן הוא הדיח את סטאן ואוורינקה בארבע מערכות ואת מילוש ראוניץ' בשלוש מערכות בדרך להעפלה תשיעית לגמר וימבלדון, שם הפסיד בחמש מערכות לנובאק ג'וקוביץ'. באוגוסט זכה פדרר בטורניר סינסינטי בניצחון על דויד פרר. בספטמבר הגיע לחצי גמר אליפות ארצות הברית הפתוחה, בו הפסיד למרין צ'יליץ' בתוצאה 6:4, 6:4, 6:3.

באוקטובר זכה פדרר לראשונה בחייו בטורניר המאסטרס בשאנגחאי כשניצח בגמר את ז'יל סימון 7:6 7:6 וכתוצאה מכך עקף פדרר את רפאל נדאל בדירוג ועלה למקום השני בעולם. בחודש זה גם זכה פדרר בטורניר הביתי בבזל, שם ניצח את הבלגי דייוויד גופן בגמר 6:2 6:2. בנובמבר, הגיע פדרר לגמר אליפות סבב המאסטרס העולמי, אך לפני המשחק הודיע שלא יתייצב במגרש כתוצאה מפציעה. שבוע לאחר מכן זכה עם נבחרת שווייץ בטניס, לראשונה בתולדותיה, בגביע דייוויס, לאחר ניצחון על נבחרת צרפת.

### 2015

ב-11 בינואר 2015 זכה פדרר בניצחון ה-1,000 שלו בקריירה, כשגבר על מילוש ראוניץ' בתוצאה 4:6, 7:6, 4:6 בגמר טורניר בריסביין. פדרר הפך לשחקן השלישי שמגיע לאלף ניצחונות בקריירה, אחרי ג'ימי קונורס ואיוואן לנדל. באליפות אוסטרליה הפתוחה הפסיד כבר בסיבוב השלישי לאנדראס ספי האיטלקי 4:6, 6:7, 6:4 ו-6:7. ב-28 בפברואר 2015 זכה פדרר בתואר ה-84 שלו בקריירה כשזכה בטורניר דובאי. בגמר הוא ניצח את נובאק ג'וקוביץ' בתוצאה 3:6 5:7. זו הייתה הזכייה השביעית של פדרר בטורניר.

במהלך שנת 2015 שינה פדרר את סגנון המשחק שאפיין אותו במהלך כל הקריירה שלו, והתאים אותו במידה רבה לגילו ולכושרו הגופני. הוא הגביר משמעותית את מינון העליות לרשת, הפך להתקפי יותר ושאף לקצר למינימום את אורכה של כל נקודה. שינוי סגנון זה הביא לשיפור משמעותי ביכולותיו לעומת השנתיים שקדמו. בטורניר וימבלדון הוא הגיע לגמר לאחר שניצח את אנדי מארי בשלוש מערכות (7:5 7:5 6:4) ובגמר הפסיד לנובאק ג'וקוביץ' בארבע מערכות (6:7 7:6 4:6 3:6). שבועיים לאחר מכן זכה פדרר בטורניר סינסינטי מבלי שנשבר פעם אחת, עם ניצחון בגמר על נובאק ג'וקוביץ 6–7 3-6. באליפות ארצות הברית הפתוחה הגיע פדרר לגמר לאחר שלא הפסיד מערכה אחת, ונשבר פעם אחת בלבד, אך בגמר הפסיד לנובאק ג'וקוביץ' 6:4, 5:7, 6:4, 6:4.

בדצמבר פדרר הודיע על שינוי בצוות האימון שלו ל-2016 - סטפן אדברג עוזב את הצוות בעוד איוון ליוביצ'יץ', המדורג מספר 3 בעבר, יצטרף לסוורין לות'י. הוא הוסיף כי אדברג היה אמור להיות איתו ב-2014 בלבד, אבל לאחר מכן הסכים להמשיך להתלוות אליו גם ל-2015.

### 2016

פדרר פתח את העונה בהגנה על תוארו בטורניר בריסביין, אף על פי שסבל מווירוס בתחילת הטורניר. הוא הגיע לגמר שם הוא הפסיד לראוניץ' בשתי מערכות לאחר שניצח אותו בגמר של שנה שעברה.

באליפות אוסטרליה הפתוחה שנערכה בינואר 2016 הגיע פדרר לשלב חצי הגמר שבו הפסיד לנובאק ג'וקוביץ' (1 בעולם) ב-4 מערכות (6-1, 6-2, 3-6, 6-3) שגם זכה בתואר.

יום אחרי ההפסד פדרר נפצע בברכו בתאונה ביתית ונדרש לניתוח ארתרוסקופיה לתיקון מיניסקוס קרוע. בשל כך הוא נעדר מהטורנירים ברוטרדאם, דובאי ואינידיאן וולס. הוא היה אמור לחזור לשחק במיאמי אבל וירוס בבטן מנע את חזרתו.

פדרר חזר לשחק במונטה קרלו שם הפסיד לטסונגה בשלוש מערכות. במדריד הוא ספג פציעה בגב ופרש מהטורניר. לאחר מכן, בטורניר רומא פדרר הפסיד בסיבוב השלישי לדומיניק ת'ים האוסטרי. פדרר נאלץ לפרוש מהרולאן גארוס בשל פציעה, וכך הגיע לקיצו רצף של 65 טורנירי גראנד סלאם רצופים בהם פדרר נטל חלק, רצף שהחל באוסטרליה הפתוחה בשנת 2000.

בטורנירי הדשא שבשטוטגרט והאלה פדרר הפסיד בחצי הגמר. באליפות וימבלדון שנערכה בתחילת יולי פדרר חזר מפיגור שתי מערכות ברבע הגמר מול מרין צ'יליץ', ובכך השווה את שיאיו של ג'ימי קונורס עם 11 חצאי גמר ו-84 ניצחונות בווימבלדון. בחצי הגמר הפסיד למילוש ראוניץ' מקנדה (6 בעולם) ב-5 מערכות (6-3, 6-7, 4-6, 7-5, 6-3) ונפצע שוב בברך במהלך המערכה החמישית. בהמשך החודש הודיע כי לא ישתתף באולימפיאדת ריו דה ז'ניירו ובשאר טורנירי הטניס עד סוף 2016. זו הייתה העונה הראשונה מאז שנת 2000 בה פדרר לא זכה בתואר, ובסוף השנה יצא מהעשירייה הראשונה בעולם לראשונה מזה 14 שנים.

### 2017

בינואר 2017 זכה פדרר באליפות אוסטרליה הפתוחה לאחר שניצח במהלך הטורניר ארבעה שחקני עשירייה ראשונה: את ברדיץ' בסיבוב השלישי, את נישקורי בחמש מערכות בשמינית הגמר, את סטאן ואוורינקה בחמש מערכות בחצי הגמר, ובגמר את רפאל נדאל בחמש מערכות (6–4, 3–6, 6–1, 3–6, 6–3) וזכה בתואר הגראנד סלאם ה-18 שלו. במערכה החמישית פדרר חזר מפיגור שבירה כדי לנצח את המשחק. בטקס הענקת הגביע פדרר הזכיר שהוא ונדאל היו אמורים להשתתף במשחק ראווה עבור הקרן של נדאל, אך נאלצו לבטל את המשחק מכייון ששניהם היו פצועים. זה היה הניצחון הראשון של פדרר על נדאל בגראנד סלאם מאז 2007, ולראשונה בגראנד סלאם חוץ מווימבלדון. בהגיעו הגמר פדרר הפך לשחקן המבוגר ביותר שמגיע לגמר גראנד סלאם מאז קן רוזוול ב-1974. כמו כן, הניצחון בגמר היה הניצחון ה-100 של פדרר באוסטרליה הפתוחה.

במרץ 2017 זכה פדרר בתואר אליפות אינדיאן וולס בפעם החמישית לאחר ניצחון במשחק הגמר על סטאן ואוורינקה בשתי מערכות (4–6, 5-7). בכך הפך בגיל 35 ושבעה חודשים לטניסאי המבוגר ביותר שזכה בטורניר מאסטרס, כשלפניו היה זה אנדרה אגאסי שזכה בגיל 34 ושלושה חודשים בטורניר סינסינטי. באפריל זכה בטורניר מיאמי היוקרתי לאחר שניצח בגמר את רפאל נדאל בשתי מערכות. לאחר מכן פדרר דילג על עונת החימר על מנת לנוח ולבוא מוכן לעונת הדשא.

כאשר פדרר חזר לשחק בטורניר הדשא בשטוטגרט, הוא ספג הפסיד מפתיע לגרמני טומי האס, לאחר שהפסיד נקודת משחק לטובתו. ב-25 ביוני 2017, זכה בפעם התשיעית בטורניר האלה מסבב ATP 500 והגיע ל-1,100 ניצחונות בקריירה.

ב-16 ביולי 2017 לאחר 5 שנות בצורת, זכה פדרר באליפות ווימבלדון בפעם השמינית, מבלי להפסיד מערכה (האדם השני לעשות זאת אחרי ביורן בורג ב-1976), לאחר ניצחון במשחק הגמר מול מרין צ'יליץ' בשלוש מערכות (6–3, 6–1, 6–4) וזכה בתואר הגראנד סלאם ה-19 בקריירה שלו. הוא הפך לשחקן המבוגר ביותר שזוכה בווימבלדון בעידן הפתוח. הזכייה בפעם השמינית בווימבלדון שברה את שיא הזכיות בווימבלדון של פיט סמפראס. זו גם הייתה הפעם השנייה שפדרר זכה בגראנד סלאם בלי לאבד מערכה לאחר שעשה זאת באוסטרליה ב-2007.

באוגוסט 2017 העפיל פדרר לגמר טורניר המאסטרס במונטריאול אך הפסיד לאלכסנדר זברב בשתי מערכות (4–6, 3–6).

באליפות ארצות הברית הפתוחה הפסיד פדרר בשלב רבע הגמר לדל פוטרו בארבע מערכות (5–7, 6-3, 6-7, 4-6).

ב-15 באוקטובר 2017 זכה פדרר בטורניר שנגחאי לאחר שניצח בגמר את רפאל נדאל בשתי מערכות (6-4,6-3). זה היה הניצחון החמישי הרצוף של פדרר על נדאל, לראשונה בקריירה, רצף שהתחיל ב-2015 בגמר טורניר בזל.

ב-29 באוקטובר 2017 זכה פדרר בטורניר בזל בפעם השמינית לאחר שניצח בגמר את חואן מרטין דל פוטרו בשלוש מערכות (7-6 4-6 3-6). את העונה הוא סיים עם הפסד בחצי הגמר לבלגי דויד גופין בטורניר סוף השנה בלונדון בשלוש מערכות. דירוגו בסוף העונה היה מספר 2 בעולם, מאחורי נדאל.

### 2018

בינואר זכה פדרר בתואר הגראנד סלאם ה-20 שלו, לאחר שניצח בגמר אליפות אוסטרליה הפתוחה בחמש מערכות את הקרואטי מארין צ'יליץ' (6-1, 3-6, 6-3,(5-7) 6-7, 6-2). בכך הגן על תוארו מהשנה הקודמת, והשווה את מאזנו לשיאני הזכיות בטורניר (6 פעמים) נובאק ג'וקוביץ' ורוי אמרסון.

בפברואר זכה בטורניר רוטרדם לאחר ניצחון בגמר על גריגור דימיטרוב בשתי מערכות. בעקבות זכייתו חזר למקום הראשון בדירוג ה-ATP, והפך לשחקן המבוגר ביותר שדורג במקום הראשון בהיסטורית הדירוג. באינדיאן וולס הוא הפסיד לדל-פוטרו בגמר בשובר שוויון במערכה השלישית, לאחר שהפסיד 3 נקודות משחק לטובתו. זה היה ההפסד הראשון של פדרר ב-2018 לאחר שניצח 17 משחקים רצופים, ההתחלה הטובה ביותר לעונה בקריירה שלו לאחר שב-2006 הוא פתח את העונה עם 16 ניצחונות רצופים.

ביוני זכה בטורניר שטוטגרט ושוב חזר למקום הראשון בדירוג העולמי.

באליפות ווימבלדון הפסיד ברבע הגמר למדורג 8 בעולם קווין אנדרסון בחמש מערכות, לאחר שכבר הוביל 0–2 במערכות.

בטורניר סינסינטי הפסיד בגמר לנובאק ג'וקוביץ' בשתי מערכות (6-4, 6-4). בארצות הברית פדרר הפסיד באופן מפתיע לאוסטרלי ג'ון מילמן.

בטורניר שאנגחאי פדרר הפסיד בחצי הגמר לבורנה צ'וריץ' הקרואטי. הוא הצליח לזכות לאחר מכן בפעם התשיעית בטורניר הביתי שלו בבזל. בטורניר המאסטרס בפריז הוא הפסיד בחצי הגמר בשובר שוויון במערכה השלישית לג'וקוביץ'. הוא סיים את העונה עם הפסד לזברב בטורניר סוף השנה. הוא דורג שלישי בסוף העונה מאחורי נדאל במקום השני וג'וקוביץ' במקום הראשון.

### 2019

את 2019 פתח פדרר עם הגעה לסיבוב הרביעי באוסטרליה, שם הוא הפסד ליווני סטפנוס טסיטסיפאס 6–7 7-6 7-5 7-6

ב-2 במרץ הוא נקם בטסיטסיפאס עם ניצחון בגמר דובאי 4–6 4-6. זה היה תוארו ה-100 של פדרר, האיש השני להגיע למספר תלת ספרתי של תארים, אחרי ג'ימי קונורס שזכה ב-109 תארים. זה גם היה תארו השמיני בדובאי.

ב-18 במרץ הגיע לגמר אינדיאן וולס לאחר שנדאל פרש לפני משחק חצי הגמר ביניהם. הוא הפסיד לדומיניק ת׳יים 3–6 6-3 7-5. זה היה הפסדו הרביעי בגמר הטורניר לעומת חמישה ניצחונות.

ב-31 במרץ פדרר זכה בטורניר המאסטרס במיאמי עם ניצחון בגמר על ג'ון איזנר האמריקאי 1–6 4-6. פדרר זכה ב-20 מ-20 נקודות בהן ההגשה הראשונה שלו נכנסה, ונשבר רק 3 פעמים במהלך הטורניר כולו. ברבע הגמר פדרר ניצח את המדורג שביעי בעולם קווין אנדרסון ובחצי הגמר הוא ניצח את המדורג 23 בעולם, דניס שפובלוב. זהו תואר המאסטרס 1000 ה-28 בו פדרר זוכה.

בטורניר מדריד פדרר חזר לשחק על חימר לאחר שלא שיחק בשתי העונות קודם לכן. ב-9 במאי פדרר ניצח את גאל מונפילס בשלוש מערכות ורשם ניצחון 1200 בקריירה, הטניסאי השני שמגיע למספר ניצחונות כזה אחרי ג׳ימי קונורס.

ברולאן גארוס הגיע לחצי הגמר, שם הפסיד לרפאל נדאל.

בטורניר הדשא בהאלה פדרר זכה בתואר העשירי שלו באירוע עם ניצחון על דויד גופין בגמר. בחצי גמר ווימבלדון פדרר ניצח את רפאל נדאל בארבע מערכות אך הפסיד בגמר לג'וקוביץ' בשובר שוויון במערכה החמישית.

בעונת המשטחים הקשים בארצות הברית הפסיד פדרר בסיבוב השלישי בטורניר המאסטרס 1000 בסינסינטי לאנדריי רובלב, במשחק שערך 62 דקות והיה הפסדו המהיר ביותר מזה 16 שנים. באליפות ארצות הברית הפתוחה פדרר הפסיד ברבע הגמר לגריגור דימיטרוב בחמש מערכות 3–6 6-4 4-6 6-4 6-2.

בטורניר המאסטרס 1000 בשאנגחאי פדרר הפסיד ברבע הגמר לאלכסנדר זברב.

ב-27 באוקטובר פדרר ניצח בגמר טורניר בזל את האוסטרלי אלכס דה מינאור 2–6 2-6 וזכה בתואר בפעם העשירית. בחצי גמר הטורניר הוא ניצח את טסיטסיפאס 4–6 4-6.

בטורניר סוף השנה פדרר הפסיד את משחק הפתיחה אך ניצח את שני משחקיו הבאים ודורג שני בבית. בחצי הגמר הוא הפסיד לטסיטסיפאס 3–6 4-6.

### 2020

בינואר 2020 הגיע פדרר לחצי גמר אליפות אוסטרליה הפתוחה (הוא עשה זאת בגיל 38 ו-178 יום, והפך למבוגר ביותר מאז 1991 שמגיע לחצי גמר גראנד סלאם), והפסיד לנובאק ג'וקוביץ', שזכה מאוחר יותר בגמר.

ביוני פדרר הודיע כי הוא לא ישחק יותר בעונת 2020 בשל פציעה ויחזור ב-2021

### 2021

בינואר פרש פדרר מאליפות אוסטרליה הפתוחה משום שעדיין לא התאושש מניתוח בברך. ב-8 במרץ חלף נובאק ג'וקוביץ' על פניו במשך מספר השבועות הגבוה ביותר בהם היה לשחקן המדורג מספר 1 בדירוג העולמי. ב-10 במרץ חזר להתחרות בטורניר אליפות קטר הפתוחה. ב-10 במרץ פתח את הטורניר כשחזר לשחק לאחר 13 חודשים וגבר על דניאל אוואנס הבריטי בשלוש מערכות, למחרת הודח בשלב רבע הגמר על ידי ניקולוז באסילשווילי הגאורגי.

באליפות צרפת הפתוחה 2021, הגיע פדרר עד לשלב שמינית הגמר, אולם פדרר החליט לפרוש בשל חשש מפציעה בברך.

באליפות ווימבלדון הגיע פדרר עד לשלב רבע הגמר, שם הפסיד להוברט הורקאץ' הפולני בתוצאה 3:6 7:6(4) 0:6. בדיעבד התברר שזה היה משחקו האחרון כשחקן מקצועי בסבב ה-ATP.

### 2022

ב-15 בספטמבר הודיע פדרר על פרישה מטניס מקצועי, לאחר גביע לייבר 2022 שהתקיים בין 23 ל-25 בספטמבר בלונדון.6

סגנון משחק
----------

נקודות החוזקה העיקריות של פדרר הן חבטת ההגשה וחבטת כף היד. ההגשות שלו אמנם אינן מהמהירות בסבב, אבל הן מאוד מגוונות ומדויקות. פדרר מסוגל לחבוט הגשות שונות עם אותה זריקת כדור, ובכך מקשה על היריב לצפות לאן ההגשה תלך. חבטת כף היד שלו נחשבת לאחת הטובות, היפות והיעילות בכל הזמנים, בעיקר כשהוא חובט אותה מהצד של חבטת גב היד (אינסייד אאוט). עוד מרכיב חשוב במשחק של פדרר היא התנועה על המגרש. התנועה שלו היא אלגנטית וחסרת מאמץ, ופעמים רבות משווים אותה לתנועה של רקדן. פדרר נחשב לשחקן מגוון שמצטיין באספקטים שונים של המשחק. הוא חובט את גב היד עם יד אחת, ונחשב לבעל חבטת סלייס מעולה. משחק הרשת וחבטות היעף (וולי) שלו גם נחשבים לכלי נשק אפקטיביים.

רבות דובר על כך שהמשחק של פדרר מאוד יפה לעין ופעמים רבות כונה פדרר אומן. הניו יורק טיימס תיאר את חוויית הצפייה בפדרר כחוויה דתית.

בזכות הגיוון במשחקו פדרר מסוגל לשחק היטב על כל סוגי המשטחים, ואף על פי שחימר נחשב למשטח הכי פחות טוב עבורו, גם בו הוא הגיע להישגים רבים.

בשנת 2014 פדרר שינה את המחבט שלו למחבט עם ראש יותר גדול, על מנת שיוכל לשחק טניס יותר אגרסיבי, עם עליות רבות יותר לרשת, מתוך הבנה שיהיה לו קשה להתמודד עם שחקנים מהקו האחורי ככל שהוא מתבגר. לשם כך הוא גם שכר את סטפן אדברג כמאמן, שנחשב לאחד משחקני הרשת הטובים בכל הזמנים. בשנת 2017 הוא הגדיל עוד את ראש המחבט. פדרר אמר שהמחבט הגדול נותן לו אפשרות לייצר בקלות עוצמה בחבטה והוא סלחן יותר לאי דיוקים בחבטה.

יריבויות
--------

### היריבות בין פדרר ונדאל

 ערך מורחב – **היריבות בין פדרר ונדאל**  

פדרר מגיש מול נדאל בגמר וימבלדון 2008
פדרר ורפאל נדאל נפגשו מספר פעמים ברמות הגבוהות ביותר של הטניס העולמי. רבים מחשיבים את היריבות ביניהם לאחת היריבויות הגדולות בהיסטוריה של הטניס וחובבי הטניס נוהגים לכנות אותה ה"סופר קלאסיקו" של הטניס.

פדרר השווייצרי, אשר מחזיק ב-20 תוארי גראנד סלאם ובשיא לסך הפרסים מטורנירי טניס (עם למעלה מ-100 מיליון דולר), החזיק במקום הראשון בעולם בדירוג ה-ATP במשך 237 שבועות רצופים, החל מפברואר 2004. נדאל הספרדי, הצעיר מפדרר בכ-5 שנים, זכה ב-21 תוארי גראנד סלאם והחזיק במקום השני בעולם החל מיולי 2005 למשך 160 שבועות רצופים, עד שעקף את פדרר באוגוסט 2008.

המפגש הראשון ביניהם היה במיאמי 2004 בסיבוב השלישי בו ניצח נדאל בן ה-17. לאחר המשחק פדרר אמר שנדאל משחק שונה משאר השחקנים בסבב, בכך שהוא גורם לכדורים לקפוץ גבוה בזכות כמות הטופ ספין שהוא נותן בחבטות.

מומחים רבים מכנים את נדאל הקריפטוניט של פדרר. מכיוון שנדאל שמאלי הוא יכול לחבוט את חבטת גב היד שלו אל חבטת גב היד של פדרר. בנוסף לכך נדאל חובט עם המון טופ ספין מה שגורם לכדורים לקפוץ גבוה כאשר הם פוגעים במשטח, דבר המקשה מאוד על בעלי חבטת גב יד עם יד אחת כמו פדרר. טקטיקה זו עובדת טוב במיוחד על מגרשי החימר, המשטח הטוב ביותר של נדאל, שכן שם הכדורים קופצים יותר גבוה, ולראייה מאזן ה-2–14 לטובת נדאל על משטח זה. בנוסף, אחת החוזקות של פדרר היא חבטת הסלייס, עליה נדאל עונה בקלות יחסית, מה שגורם לפדרר להימנע מחבטה זו מולו.

פדרר ונדאל נפגשו עד 2019 40 פעמים, מתוכם ניצח נדאל 24 משחקים ופדרר 16. 24 מתוך המפגשים התרחשו במשחק גמר, 8 בגמר תחרות גראנד סלאם. ב-4 מפגשים בגמר אליפות צרפת הפתוחה ניצח נדאל, ב-3 גמרים בווימבלדון ניצח פדרר פעמיים ונדאל פעם אחת ובשני מפגשים בגמר אליפות אוסטרליה הפתוחה ניצח כל אחד פעם אחת. המשחקים בין השניים, שמתארכים לעיתים ל-4 או 5 מערכות, מתעלים לרמות גבוהות בדרך כלל ומספקים לקהל משחקי טניס משובחים. גמר וימבלדון 2008, שנמשך 5 מערכות והסתיים בניצחונו של נדאל, נחשב לאחד המשחקים האיכותיים שנראו בתולדות הטניס.

שני השחקנים יחדיו שלטו בעולם הטניס ביד רמה. יחד זכו השניים ב-24 מתוך 28 טורנירי הגראנד סלאם בין השנים 2004 ל-2010. בשנים 2004–2007, בהן שלט פדרר בטניס העולמי כמעט ללא עוררין (זכה ב-11 תוארי גראנד סלאם מתוך 16 אפשריים ורשם מאזן של 315 ניצחונות לעומת 24 הפסדים בלבד) הוא עדיין החזיק במאזן שלילי במשחקיו מול נדאל (6–8 לטובת נדאל). בכך היה נדאל לשחקן היחיד באותה עת שהיה לו מאזן חיובי נגד פדרר.

שני הטניסאים מחזיקים ברצפי הניצחונות הארוכים ביותר על משטחי הטניס. לפדרר שיאים של 65 ניצחונות רצופים על דשא ו-56 ניצחונות על מגרשים קשים. לנדאל 81 ניצחונות על חימר. כל רצפי השיא המוזכרים נקטעו על ידי הפסד לשחקן השני.

באליפות אוסטרליה הפתוחה לשנת 2017, כששניהם הרבה מעבר לשיא שלהם (פדרר דורג 17 בעולם ונדאל דורג תשיעי), הגיעו שניהם אל הגמר. הפעם ידו של פדרר הייתה על העליונה והוא ניצח בחמש מערכות. ההערכות הן שמשחק זה הוא המפגש האחרון בין השניים בגמר טורניר גראנד סלאם. בטורניר אינדיאן וולס במרץ 2017 ניצח פדרר את נדאל בשמינית הגמר 2–6 3-6, בדרך לזכייה בטורניר. באפריל ניצח את נדאל בגמר טורניר מיאמי ובאוקטובר ניצח שוב את נדאל בגמר טורניר שנגחאי, ניצחון חמישי רצוף של פדרר על נדאל ורביעי ב-2017.

### היריבות בין פדרר וג'וקוביץ'

 ערך מורחב – **היריבות בין פדרר וג'וקוביץ'**  

היריבות בין פדרר וגיוקוביץ' התחילה ב-2006 בטורניר המאסטרס 1000 על חימר במונטה קרלו כאשר פדרר היה בן 24 והמדורג ראשון בעולם וג'וקוביץ' היה בן 19 בלבד. למרות זאת המשחק היה צמוד, והוכרע במערכה שלישית. פדרר הודה אחרי המשחק שהוקל לו שזה נגמר. המפגש הראשון ביניהם בגראנד סלאם היה באוסטרליה 2007 שם פדרר ניצח בשלוש מערכות. ג'וקוביץ' ניצח את פדרר בפעם הראשונה בגמר טורניר המאסטרס 1000 בקנדה בשנת 2007. השניים שיחקו בגמר טורניר גראנד סלאם ראשון ביניהם באליפות ארצות הברית הפתוחה ב-2007 שם פדרר ניצח בשלוש מערכות. לאחר מכן ג'וקוביץ' ניצח את פדרר בחצי הגמר באוסטרליה הפתוחה 2008 בדרכו לתואר גראנד סלאם ראשון, וקטע לשווייצרי רצף של 10 גמרים רצופים בגראנד סלאם.

באליפות ארצות הברית ב-2009 פדרר וג'וקוביץ' נפגשו בחצי הגמר ופדרר הכה חבטה בין הרגליים עם הגב ליריבו כדי להגיע לשלוש נקודות משחק, וניצח את המשחק נקודה לאחר מכן. פדרר אמר שזו הייתה אחת החבטות היפות בקריירה שלו.

בשנים 2010 ו-2011 הם נפגשו בחצי הגמר של אליפות ארצות הברית הפתוחה, ובשניהם ג'וקוביץ' ניצח לאחר שחזר מפיגור במערכות ופדרר החזיק שתי נקודות משחק במערכה החמישית בכל אחד מהמפגשים. סך הכל בשנים 2007–2011 הם נפגשו 5 פעמים רצוף באליפות ארצות הברית הפתוחה, כאשר המפגש הראשון היה בגמר וארבעת האחרים היו בחצי הגמר.

ב-2011 פדרר קטע רצף של 41 ניצחונות מתחילת העונה של ג'וקוביץ', כאשר הוא ניצח בחצי גמר הרולאן גארוס, ובכך מנע ג'וקוביץ' להשוות את שיאו של ג'ון מקנרו למספר הניצחונות הרצופים מתחילת העונה שעומד על 0–42.

שני גמרי הגראנד סלאם הבאים שהם שיחקו היו בווימבלדון ב-2014 ו-2015, כאשר ג'וקוביץ' ניצח את שני המפגשים. הוא גם ניצח את גמר הסלאם הבא שהשניים שיחקו באליפות ארצות הברית ב-2015. הם נפגשו שוב בגמר ווימבלדון 2019 וג'וקוביץ, ניצח במשחק אפי שהוכרע בשובר שוויון במערכה החמישית, והיה גמר ווימבלדון הארוך ביותר אי פעם עם 4:57 שעות.

שני השחקנים נחשבים לשניים מהטובים בכל הזמנים על משטחים קשים, כאשר ג'וקוביץ' שיאן הזכיות באוסטרליה הפתוחה עם 10 ופדרר שני עם 6 (כמו לקן רוזוול). פדרר שיאן הזכיות בארצות הברית הפתוחה עם 5 (כמו ג'ימי קונורס וסמפראס) בעוד לג'וקוביץ' יש 3.

סך הכל הם נפגשו 50 פעמים, הכמות השנייה בגודלה בעידן הפתוח אחרי ג'וקוביץ-נדאל, כאשר ג'וקוביץ' מוביל 23–27. הם נפגשו 17 פעמים בגראנד סלאם כאשר ג'וקוביץ' מוביל 6–11.

### היריבות בין פדרר ומארי

המפגש הראשון בין פדרר ואנדי מארי היה בגמר טורניר בנגקוק 2005, ופדרר ניצח את יריבו בן ה-18 5-7 3-6. המפגש הבא היה בסינסינטי 2006 שם מארי ניצח את פדרר בשתי מערכות. המפגש הראשון בגראנד סלאם בין השניים היה בגמר טורניר ארצות הברית הפתוחה 2008, ופדרר ניצח בשלוש מערכות וזכה בגראנד סלאם ה-13 שלו. הם נפגשו בגמר אליפות אוסטרליה הפתוחה 2010 שם שוב פדרר ניצח בשלוש מערכות. בגמר ווימבלדון 2012 פדרר חזר מפיגור מערכה וניצח בארבע מערכות. זמן קצר לאחר מכן הם נפגשו בגמר הטורניר האולימפי שנערך גם בווימבלדון ומארי ניצח את פדרר בשלוש מערכות קלות, ומנע מפדרר את אחד ההישגים שחסרים לו בקריירה - מדליית זהב אולימפית ביחידים.

בחצי גמר אוסטרליה הפתוחה 2013 מארי ניצח את פדרר לראשונה בסלאם, לאחר חמש מערכות. בשנה שלאחר מכן הם שוב נפגשו באוסטרליה, הפעם ברבע הגמר ופדרר ניצח בארבע מערכות. בחצי גמר ווימבלדון 2015 פדרר ניצח 5–7 5-7 4-6 בין השאר בזכות יכולת מצוינת בהגשה.

סך הכל הם נפגשו 25 פעמים ופדרר מוביל 11–14. בגראנד סלאמים הם נפגשו 6 פעמים ופדרר מוביל 1–5. בטורנירי מאסטרס 1000 הם נפגשו 9 פעמים ומארי מוביל 3–6. בטורניר סוף השנה הם נפגשו 5 פעמים כאשר מארי ניצח את המפגש הראשון כאשר הטורניר נערך בשאנגחאי, ופדרר ניצח את ארבעת הבאים כשהטורניר נערך בלונדון.

### היריבות בין פדרר ורודיק

פדרר ואנדי רודיק נפגשו 24 פעמים כאשר המאזן הוא 3–21 לטובת פדרר. רודיק התייחס בהומור לכך שהיריבות ביניהם היא חד צדדית, למשל כאשר צחק ואמר "לפדרר יש מזל שפרשתי". באופן כללי, היריבות הייתה חד צדדית מפני שפדרר ידע לקרוא את חבטות ההגשה של רודיק, שהיו הנשק העיקרי שלו.

השניים נפגשו 8 פעמים בגראנד סלאמים, כולל ב-4 גמרים, כאשר פדרר ניצח את כולם. המפגש הראשון בגראנד סלאם היה בחצי גמר ווימבלדון 2003 ופדרר ניצח 6–7 3-6 3-6. בגמר ווימבלדון 2004 פדרר חזר מפיגור מערכה וניצח 4–6 5-7 6-7 4-6, ושנה לאחר מכן הם שוב נפגשו בגמר ווימבלדון ופדרר ניצח 2–6 6-7 4-6. בגמר ארצות הברית הפתוחה ב-2006 פדרר ניצח בארבע מערכות 2–6 6-4 5-7 1-6. בגמר ווימבלדון 2009 פדרר שוב חזר מפיגור מערכה לניצחון בחמש מערכות 5–7 6-7 6-7 6-3 14-16. בכך פדרר זכה בגראנד סלאם מספר 15 ושבר את שיא הזכיות בגראנד סלאם של סמפראס. זה גם היה בזמנו גמר ווימבלדון הארוך ביותר (השיא נשבר ב-2019 בגמר בין פדרר וג׳וקוביץ׳) בשובר השוויון במערכה השנייה לרודיק היו 4 נקודות מערכה, אבל בנקודת המערכה האחרונה הוא פספס וולי בגב היד ופדרר המשיך לזכייה במערכה. פדרר לא שבר את רודיק עד המשחקון האחרון במשחק.

הם גם נפגשו פעמיים בחצי גמר אוסטרליה הפתוחה ב-2007 וב-2009 וברבע גמר אליפות ארצות הברית הפתוחה ב-2007.

מפגשים מעניינים נוספים היו המשחק השלישי ביניהם שהתרחש ברבע גמר טורניר בזל. פדרר ניצח 6–7 1-6 תוך כדי שהוא החזיר סמאש של רודיק, שהיה נראה כאילו רודיק ניצח את הנקודה, על ידי ריצה לסוף המגרש וחבטת הכדור מעל הראש. הכדור עף מעל רודיק, שהיה ליד הרשת, ופגע קרוב לקו. בשלב הבתים בטורניר סוף השנה ב-2006 לרודיק היו שתי נקודות משחק בשובר שוויון במערכה השנייה אך הפסיד בשלוש מערכות 4–6 7-6 6-4. משחקם האחרון היה בסיבוב השלישי בטורניר מיאמי 2012, ורודיק ניצח 6–7 6-1 4-6.

### היריבות בין פדרר ויואיט

פדרר ולייטון יואיט שיחקו 27 פעמים, כאשר פדרר מוביל 9-18 בתחילת הקריירות שלהם, יואיט שלט ביריבות, וניצח בשבע מבין תשע הפגישות הראשונות שלהם, כולל ניצחון בו חזר מפיגור שתי מערכות בחצי גמר גביע דייוויס 2003, שאיפשר לאוסטרליה להביס את שווייץ. זו הייתה נקודת מפנה ביריבות, כאשר פדרר ניצח 16 מתוך 18 המפגשים הבאים מ-2004 ואילך. זו היריבות הארוכה ביותר של יואיט כאשר השניים שיחקו זה מול זה כשני ג'וניורס ב-1996. גמר הגראנד סלאם הראשון בו נפגשו היה באליפות ארצות הברית הפתוחה ב-2004. פדרר זכה בתוארו הראשון בטורניר, במפגש חד צדדי שבו עשה בייגל במערכה הראשונה והשלישית ואת המערכה השנייה ניצח בשובר שוויון. פדרר פגש את יואיט בשישה טורנירי גראנד סלאם שבהם הוא הרים את הגביע, כולל חמשת הניצחונות שלו בין 2004 ל-2005. הפגישה האחרונה שלהם הייתה ב-2014 בריסביין אינטרנשיונל, שם יואיט ניצח את פדרר בשלוש מערכות וזכה בתוארו הראשון מאז 2010, כאשר גם אז הוא ניצח את פדרר בגמר טורניר האלה.

יואיט ופדרר שיחקו יחדיו בטורניר הזוגות בווימבלדון ב-1999, והפסידו בסיבוב השלישי לג'ונאס ביורקמן ולפט ראפטר.

### היריבות בין פדרר ונלבנדיאן

פדרר ודויד נלבנדיאן שיחקו 19 פעמים, ופדרר מוביל 8-11. דויד נלבנדיאן היה היריב הגדול ביותר של פדרר בשלבים המוקדמים בקריירה שלו. נלבנדיאן שלט בתחילת היריבות וניצח חמישה משחקים בין השנים 2002 ו-2003. פדרר הפך את המגמה ב-2003 בטורניר סוף העונה, שם הוא רשם את הניצחון הראשון שלו, והמשיך לנצח 11 מתוך 14 המפגשים הבאים. פדרר מוביל 5–6 על מגרש קשה, 0-1 על דשא, ו-1–3 על חימר, בעוד נלבנדיאן מוביל 1–2 על שטיח. המפגש הזכור ביותר הוא הניצחון של נלבנדיאן בשובר שוויון במערכה החמישית, לאחר שחזר מפיגור שתי מערכות, בגמר טורניר סוף השנה ב-2005. הם נפגשו שש פעמים בטורנירי גראנד סלאם, ופדרר מוביל 2–4.

### היריבות בין פדרר ואגסי

פדרר ואנדרה אגסי שיחקו 11 פעמים, ופדרר מוביל את הראש בראש 3-8. זו הייתה היריבות המשמעותית ביותר של פדרר עם שחקן דומיננטי מהדור הקודם. הם נפגשו לראשונה כבר בטורניר השלישי בקריירה של פדרר ב-1998 בטורניר בזל, עיר הולדתו של פדרר, ואנדרה אגסי ניצח את פדרר בן ה-17 2-6 3-6. אגסי גם ניצח את פדרר ב-2001 בשמינית גמר אליפות ארצות הברית הפתוחה 1–6 2-6 4-6 ובגמר טורניר מיאמי מאסטרס ב-2002, 3-6 3-6 6-3 4-6. את שאר המפגשים ביניהם פדרר ניצח. תחילה בטורניר סוף השנה ב-2003, כשהביס את אגסי בשלב הבתים (6–7 6-3 6-7) ובגמר (3–6 0-6 4-6), ובטורניר אינדיאן וולס 4–6 3-6 4-6 בחצי הגמר. הם שיחקו משחק רבע גמר בלתי נשכח ב-2004 באליפות ארצות הברית הפתוחה, במפגש שנמתח על פני יומיים, שם פדרר בסופו של דבר שרד חמש מערכות 3–6 6-3 5-7 6-2 3-6. באליפות אוסטרליה 2005 הם נפגשו ברבע הגמר ופדרר ניצח 3–6 4-6 4-6. באליפות דובאי ב-2005, פדרר ואגסי משכו כותרות עולמיות עם תרגיל פרסומת בו שניהם נראו משחקים על מנחת מסוקים במרחק של 220 מטר מעל פני הים במלון בורג' אל-ערבי (בטורניר עצמו פדרר ניצח 3–6 1-6 בחצי הגמר). המשחק האחרון שלהם היה בגמר ארצות הברית הפתוחה 2005. פדרר ניצח בארבע מערכות, 3-6 6-2 6-7 1-6, וזכה בטורניר גראנד סלאם השישי בקריירה בעוד אגסי לא הגיע לגמר גראנד סלאם יותר, ולמעשה פרש באליפות ארצות הברית הפתוחה שנה לאחר מכן.

### היריבות בין פדרר וסאפין

מאראט סאפין ופדרר שיחקו 12 פעמים, ופדרר מוביל 2-10. סאפין ופדרר נכנסו לסבב המקצועני בהפרש זמן של שנה אחד מהשני (סאפין ב-1997 ופדרר ב-1998). פדרר מוביל 1–4 על משטחים קשים, 0-3 על דשא ו-0–3 על מגרשי חימר, בעוד סאפין מוביל 0–1 על שטיח. מפגשים בולטים כוללים את ניצחונו של פדרר ב-2002 בגמר טורניר המבורג מאסטרס כדי לזכות בתואר המאסטרס 1000 הראשון בקריירה שלו, כמו גם את ניצחונו של פדרר בחצי הגמר של טורניר סוף השנה ב-2004, לאחר שניצח בשובר שוויון 18–20 בנקודת המשחק השמינית שלו. פדרר גם ניצח את סאפין בגמר של אליפות אוסטרליה הפתוחה ב-2004 וזכה בתוארו הראשון שם והגראנד סלאם השני שלו. עם זאת סאפין ניצח את פדרר בחצי הגמר באוסטרליה ב-2005, לאחר שהצליח להציל נקודת משחק אחת בשובר השוויון במערכה הרביעית, וקטע לפדרר רצף של 26 ניצחונות. סך הכל הם נפגשו חמש פעמים בטורנירי גראנד סלאם, כאשר פדרר מוביל 1–4.

### היריבות בין פדרר וואוורינקה

פדרר ובן ארצו סטאן ואוורינקה שיחקו זה מול זה 26 פעמים, ופדרר מוביל 3-23. פדרר מוביל 1–7 בטורנירי גראנד סלאם, 0-17 על מגרשים קשים, 0-1 על מגרשי הדשא ו-3–5 על חימר. המאזן ביניהם במעמדי גמר הוא 1-1, כאשר הפגישה הראשונה שלהם בגמר הגיעה ב-2014 במונטה קרלו רולקס מאסטרס שבו ואוורינקה ניצח בשלוש מערכות 4–6 6-7 2-6 כדי לזכות בתואר מאסטרס 1000 הראשון בקריירה. בכך הוא גם מנע מפדרר זכייה באחד משני טורנירי מאסטרס 1000 בהם לא זכה. פדרר נקם את ההפסד באינדיאן וולס ב-2017 עם ניצחון בגמר 4–6 5-7.

בעוד היריבות היא חד צדדית לטובת פדרר, כמה מהמשחקים היו צמודים מאוד. ברבע גמר ווימבלדון 2014, פדרר ניצח בארבע מערכות, ובטורניר סוף השנה באותה עונה פדרר ניצח בשלוש מערכות לאחר שהציל ארבע נקודות משחק. לקראת סוף המשחק ואוורינקה טען שאשתו של פדרר, מירקה, התגרתה בו במהלך המשחק, וטען כי היא עשתה זאת בגם במפגש בווימבלדון. זה היה מאורע דרמטי בעיקר מכיוון שזמן קצר לאחר מכן שווייץ התמודדה בגמר גביע דייוויס. אך פדרר וואוורינקה יישרו את ההדורים והמשיכו לזכייה בגביע דייוויס כאשר ואוורינקה אמר במסיבת עיתונאים "רוג'ר, אני עדיין אוהב אותך". ואוורינקה ניצח את פדרר ב-2015 ברבע הגמר של אליפות צרפת הפתוחה 4–6 3-6 6-7 בדרכו לזכייה בתואר, אך פדרר רשם ניצחון יוקרתי בחצי גמר אליפות ארצות הברית הפתוחה באותה שנה. משחקים צמודים אחרים כוללים את 2012 בשאנגחאי מאסטרס ואת אינדיאן וולס ב-2013, בשניהם ניצח פדרר בשלוש מערכות, ואת חצי גמר אליפות אוסטרליה הפתוחה ב-2017, בו פדרר ניצח בחמש מערכות. למרות היריבות שלהם על המגרש, הם חברים מחוץ לו, והם שיחקו זוגות יחד בהזדמנויות רבות, כאשר הישגי השיא שלהם הם זכייה בזהב האולימפי הזוגות באולימפיאדת בייג'ינג 2008, ובנוסף במהלך הזכייה של שווייץ בגביע דייוויס 2014 הם שיחקו בזוגות.

שיאים והישגים
-------------

מוצגים בזאת מספר שיאים והישגים בעידן התחרויות הפתוחות בהם מחזיק רוג'ר פדרר. המידע מבוסס על המידע באתר ה-ATP.

* מספר הניצחונות הגבוה ביותר במשחקי גראנד סלאם: 362 נכון לנובמבר 2020).
* אחד משמונה שחקנים בלבד, שזכו בכל ארבעת תוארי הגראנד סלאם לאורך ההיסטוריה.
* השחקן השני המבוגר ביותר שזכה בתואר גראנד סלאם 36 שנים ו-173 ימים.
* השחקן המבוגר ביותר שזכה בתואר גראנד סלאם בעידן התחרויות הפתוחות.
* מספר הניצחונות הגבוה ביותר בטורניר המאסטרס (טורניר סוף השנה): 44.
* השחקן שהגיע להכי הרבה גמרי גראנד סלאם בקריירה: 31.
* השחקן היחיד שזכה בווימבלדון ובאליפות ארצות הברית הפתוחה באותה שנה 4 שנים רצופות: 2004–2008.
* השחקן היחיד שזכה לפחות בשלושה טורנירי גראנד סלאם יחידים בשנה אחת 3 פעמים: 2004, 2006 ו-2007.
* משתתף עם פיט סמפראס וג'ימי קונורס בשיא מספר הזכיות באליפות ארצות הברית הפתוחה בעידן התחרויות הפתוחות: 5.
* מחזיק בשיא הזכיות בטורנירים הבאים:
	+ וימבלדון: 8.
	+ האלה: 10.
	+ אליפות סבב המאסטרס העולמי לסוף השנה: 6.
	+ סינסינטי: 7.
	+ טורניר בזל: 10.
	+ דובאי: 8.
	+ קטר: 3.
	+ תאילנד: 2.
* שיא מספר הפעמים הרצופות של הגעה לגמר בטורנירי גראנד סלאם: 10 (וימבלדון 2005 - אליפות ארצות הברית הפתוחה 2007).
* שיא מספר הפעמים הרצופות של הגעה לחצי הגמר בטורנירי גראנד סלאם: 23 (וימבלדון 2004 - אליפות אוסטרליה הפתוחה 2010).
* שיא מספר הפעמים הרצופות של הגעה לרבע הגמר בטורנירי גראנד סלאם: 36 (וימבלדון 2004 - אליפות צרפת הפתוחה 2013).
* זכייה בשבעת טורנירי הגראנד סלאם הראשונים בהם הגיע לגמר.
* שיא מספר השבועות ברציפות במקום הראשון בדירוג ה-ATP לגברים: 237 שבועות (פברואר 2004 - אוגוסט 2008).
* השחקן המבוגר ביותר שהחזיק במקום הראשון בדירוג ה-ATP
* שיא מספר השבועות במקום הראשון בדירוג ה-ATP לגברים - 310 שבועות.
* השחקן שהבטיח הכי מוקדם את המקום הראשון בעולם לסוף השנה (יחד עם נובאק ג'וקוביץ' ב-2015) : ספטמבר (2004).
* רצף הניצחונות הארוך ביותר על מגרשים קשים: 56 (2005–2006).
* רצף הניצחונות הארוך ביותר על מגרשי דשא: 65 (2003–2008).
* רצף הניצחונות הארוך ביותר על שחקנים מהעשיריה הראשונה בעולם: 26 (2003–2005).
* מחזיק ב-6 רצפים של 20 ניצחונות או יותר.
* שיא זכיות רצופות בטורנירים בהם הגיע לגמר: 24 (2003–2005).
* אחוז הגעה לגמר בטורנירים בהם השתתף הטוב ביותר לשנה אחת: 94.1% ב-2006 (16 גמרים מתוך 17 טורנירים).
* מספר נקודות הדירוג הגבוה ביותר בסוף שנה או בשלב כלשהו בשנה (לפי השיטה הישנה): 8,370 (20 בנובמבר 2006).
* אחוז הניצחונות הגבוה ביותר לשנתיים רצופות: 95.0% (2005–2006).
* אחוז הניצחונות הגבוה ביותר ל-3 שנים רצופות: 94.3% (2004–2006).
* אחוז הניצחונות הגבוה ביותר ל-4 שנים רצופות: 93.0% (2004–2007).
* אחוז הזכיות בטורנירים הגבוה ביותר ל-3 שנים רצופות: 69.4% (2004–2006).
* השחקן היחיד שזכה לפחות ב-10 תוארי ATP בשנה בלי להפסיד בגמר: 2004.
* השחקן היחיד שזכה לפחות ב-10 תוארי ATP בשנה, 3 שנים ברציפות: 2004–2006.
* השחקן היחיד שניצח לפחות 65 משחקים בכל אחד מטורנירי הגראנד סלאם.
* השחקן המבוגר ביותר שדורג ראשון בעולם (בגיל 36 וחצי).

### ביצועים בטורנירים לאורך הקריירה

\* נכון ל-9 בספטמבר 2019. 

| טורניר | 1998 | 1999 | 2000 | 2001 | 2002 | 2003 | 2004 | 2005 | 2006 | 2007 | 2008 | 2009 | 2010 | 2011 | 2012 | 2013 | 2014 | 2015 | 2016 | 2017 | 2018 | 2019 | זכיות בטורנירים בקריירה | ניצחונות–הפסדים קריירה |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **טורנירי גראנד סלאם** |
| אליפות אוסטרליה | לא השתתף | מוקדמות | סיבוב 3 | סיבוב 3 | סיבוב 4 | סיבוב 4 | **זכייה** | חצי גמר | **זכייה** | **זכייה** | חצי גמר | גמר | **זכייה** | חצי גמר | חצי גמר | חצי גמר | חצי גמר | סיבוב 3 | חצי גמר | **זכייה** | **זכייה** | סיבוב 4 | 20 / 6 | 14-97 |
| אליפות צרפת | לא השתתף | סיבוב 1 | סיבוב 4 | רבע גמר | סיבוב 1 | סיבוב 1 | סיבוב 3 | חצי גמר | גמר | גמר | גמר | **זכייה** | רבע גמר | גמר | חצי גמר | רבע גמר | סיבוב 4 | רבע גמר | לא השתתף | לא השתתף | לא השתתף | חצי גמר | 17 / 1 | 17-70 |
| וימבלדון | לא השתתף | סיבוב 1 | סיבוב 1 | רבע גמר | סיבוב 1 | **זכייה** | **זכייה** | **זכייה** | **זכייה** | **זכייה** | גמר | **זכייה** | רבע גמר | רבע גמר | **זכייה** | סיבוב 2 | גמר | גמר | חצי גמר | **זכייה** | רבע גמר | גמר | 20 / 8
 |  |
| אליפות ארצות הברית | לא השתתף | מוקדמות | סיבוב 3 | סיבוב 4 | סיבוב 4 | סיבוב 4 | **זכייה** | **זכייה** | **זכייה** | **זכייה** | **זכייה** | גמר | חצי גמר | חצי גמר | רבע גמר | סיבוב 4 | חצי גמר | גמר | לא השתתף | רבע גמר | סיבוב 4 | רבע גמר | 17 / 5
 |  |
| יחס זכיות | 0 / 0 | 2 / 0 | 4 / 0 | 4 / 0 | 4 / 0 | 4 / 1 | 4 / 3 | 4 / 2 | 4 / 3 | 4 / 3 | 4 / 1 | 4 / 2 | 4 / 1 | 4 / 0 | 4 / 1 | 4 / 0 | 4 / 0 | 4 / 0 | 2 / 0 | 3 / 2 | 3 / 0 | 4 / 0 | 78 / 20 | -- |
| ניצחונות–הפסדים | 0–0 | 0–2 | 7–4 | 13–4 | 6–4 | 13–3
 | 22–1 | 24–2 | 27–1
 | 26–1 | 24–3 | 26–2 | 20–3 | 4-20 | 3-19 | 4-13 | 4-19 | 4-18 | 2-10 | 1-17 | 2-14 |  | 58-347 |
| **אליפות הסבב העולמי של ה-ATP** |
| אליפות סוף השנה | לא השתתף | לא השתתף | לא השתתף | לא השתתף | חצי גמר | **זכייה** | **זכייה** | גמר | **זכייה** | **זכייה** | סיבוב רובין | חצי גמר | **זכייה** | **זכייה** | גמר | חצי גמר | גמר | גמר | לא השתתף | חצי גמר | חצי גמר | חצי גמר | 16 / 6 | 17-59 |
| יחידים | לא מתקיים | חצי גמר | לא מתקיים | סיבוב 2 | לא מתקיים | רבע גמר | לא מתקיים | כסף | לא מתקיים | לא השתתף | לא מתקיים | 3 / 0 | 8–4 |
| זוגות | לא מתקיים | לא השתתף | לא מתקיים | סיבוב 2 | לא מתקיים | **זכייה** | לא מתקיים | סיבוב 2 | לא מתקיים | לא השתתף | לא מתקיים | 3 / 1 | 7–2 |
| **טורנירים מסבב המאסטרס העולמי 1000 של ה-ATP** |
| אינדיאן וולס | לא השתתף | לא השתתף | מוקדמות | סיבוב 1 | סיבוב 3 | סיבוב 2 | **זכייה** | **זכייה** | **זכייה** | סיבוב 2 | חצי גמר | חצי גמר | סיבוב 3 | חצי גמר | **זכייה** | רבע גמר | גמר | גמר | לא השתתף | **זכייה** | גמר | גמר | 18 / 5
 |  |
| מיאמי | לא השתתף | סיבוב 1 | סיבוב 2 | רבע גמר | גמר | רבע גמר | סיבוב 3 | **זכייה** | **זכייה** | סיבוב 4 | רבע גמר | חצי גמר | סיבוב 4 | חצי גמר | סיבוב 4 | לא השתתף | רבע גמר | לא השתתף | לא השתתף | **זכייה** | סיבוב 2 | **זכייה** | 18 / 4 | 14-56 |
| מונטה קרלו | לא השתתף | סיבוב 1 | סיבוב 1 | רבע גמר | סיבוב 2 | לא השתתף | לא השתתף | רבע גמר | גמר | גמר | גמר | סיבוב 3 | לא השתתף | רבע גמר | לא השתתף | לא השתתף | גמר | סיבוב 3 | רבע גמר | לא השתתף | לא השתתף | לא השתתף | 13 / 0 | 13-30 |
| מדריד | לא השתתף | לא השתתף | סיבוב 2 | סיבוב 2 | רבע גמר | חצי גמר | לא השתתף | לא השתתף | **זכייה** | גמר | חצי גמר | **זכייה** | גמר | חצי גמר | **זכייה** | סיבוב 3 | לא השתתף | סיבוב 2 | לא השתתף | לא השתתף | לא השתתף | רבע גמר | 14 / 3 | 11-38 |
| רומא | לא השתתף | לא השתתף | סיבוב 1 | סיבוב 3 | סיבוב 1 | גמר | סיבוב 2 | לא השתתף | גמר | סיבוב 3 | רבע גמר | חצי גמר | סיבוב 2 | סיבוב 3 | חצי גמר | גמר | סיבוב 2 | גמר | סיבוב 3 | לא השתתף | לא השתתף | רבע גמר | 17 / 0 | 16-34 |
| קנדה (טורונטו/מונטריאול) | לא השתתף | לא השתתף | סיבוב 1 | לא השתתף | סיבוב 1 | חצי גמר | **זכייה** | לא השתתף | **זכייה** | גמר | סיבוב 2 | רבע גמר | גמר | סיבוב 3 | לא השתתף | לא השתתף | גמר | לא השתתף | לא השתתף | גמר | לא השתתף | לא השתתף | 12 / 2 | 10-35 |
| סינסינטי | לא השתתף | לא השתתף | סיבוב 1 | לא השתתף | סיבוב 1 | סיבוב 2 | סיבוב 1 | **זכייה** | סיבוב 2 | **זכייה** | סיבוב 3 | **זכייה** | **זכייה** | רבע גמר | **זכייה** | רבע גמר | **זכייה** | **זכייה** | לא השתתף | לא השתתף | גמר | סיבוב 3 | 16 / 7 | 10-47 |
| שאנגחאי | לא טורניר מאסטרס | לא השתתף | גמר | לא השתתף | חצי גמר | סיבוב 3 | **זכייה** | סיבוב 2 | לא השתתף | **זכייה** | חצי גמר | רבע גמר | 8 / 2 | 6-23 |
| פריז | לא השתתף | לא השתתף | סיבוב 1 | סיבוב 2 | רבע גמר | רבע גמר | לא השתתף | לא השתתף | לא השתתף | סיבוב 3 | רבע גמר | סיבוב 2 | חצי גמר | **זכייה** | לא השתתף | חצי גמר | רבע גמר | סיבוב 3 | לא השתתף | לא השתתף | חצי גמר | לא השתתף | 13 / 1 | 11-23 |
| המבורג | לא השתתף | לא השתתף | סיבוב 1 | סיבוב 1 | **זכייה** | סיבוב 3 | **זכייה** | **זכייה** | לא השתתף | **זכייה** | גמר | לא טורניר מאסטרס | 8 / 4 | 29–4 |
| יחס זכיות | 0 / 0 | 2 / 0 | 8 / 0 | 7 / 0 | 9 / 1 | 8 / 0 | 6 / 3 | 5 / 4 | 7 / 4 | 9 / 2 | 9 / 0 | 8 / 2 | 8 / 1 | 8 / 1 | 6 / 3 | 6 / 0 | 8 / 2 | 7 / 1 | 2 / 0 | 5 / 3 | 5 / 0 | 1/6 | 138 / 28 | 108-381 |
|
| **סטטיסטיקת קריירה** |
| שנה | 1998 | 1999 | 2000 | 2001 | 2002 | 2003 | 2004 | 2005 | 2006 | 2007 | 2008 | 2009 | 2010 | 2011 | 2012 | 2013 | 2014 | 2015 | 2016 | 2017 | 2018 | 2019 | **קריירה** | **% ניצחונות** |
| טורנירים משוחקים | 3 | 14 | 28 | 21 | 25 | 23 | 17 | 15 | 17 | 16 | 19 | 15 | 18 | 16 | 17 | 17 | 17 | 17 | 7 | 12 | 13 | 14 | 351 | -- |
| תארים | **0** | **0** | **0** | **1** | **3** | **7** | **11** | **11** | **12** | **8** | **4** | **4** | **5** | **4** | **6** | **1** | **5** | **6** | **0** | **7** | **4** | **4** | **103** | -- |
| סגנות | 0 | 0 | 2 | 2 | 2 | 2 | 0 | 1 | 4 | 4 | 4 | 3 | 4 | 2 | 4 | 2 | 6 | 5 | 1 | 1 | 3 | 2 | 53 | -- |
| ניצחונות–הפסדים  משטחים קשים | 2–2 | 4–6 | 27–16 | 21–9 | 30–11 | 46–11 | 46–4 | 50–1 | 59–2 | 44–6 | 34–10 | 36–10 | 47–7 | 46–7 | 41–7 | 28–11 | 56–7 | 6-39 | 2-8 | 4-40 | 8-36 | 7-31 | 154-770 | 83% |
| ניצחונות–הפסדים  משטחי דשא | 0–0 | 0–2 | 2–3 | 9–3 | 5–3 | 12–0 | 12–0 | 12–0 | 12–0 | 6–0 | 11–1 | 7–0 | 8–2 | 6–1 | 2-15 | 1-5 | 1-9 | 1-11 | 3-10 | 1-12 | 2-12 | 1-11 | 27-187 | 87% |
| ניצחונות–הפסדים  משטחי חימר | 0–1 | 0–5 | 3–7 | 9–5 | 12–4 | 15–4 | 16–2 | 15–2 | 16–3 | 16–3 | 21–4 | 18–2 | 10–4 | 12–4 | 3-15 | 5-12 | 4-8 | 4-13 | 2-3 | - | - | 2-9 | 70-223 | 76% |
| ניצחונות–הפסדים  משטחי שטיח | 0–0 | 6–4 | 7–4 | 10–4 | 11–4 | 5–2 | 0–0 | 4–1 | 5–0 | 2–0 | 0–0 |  | 50–19 | 72% |
| ניצחונות–הפסדים  כללי | **2–3** | **13–17** | **36–30** | **49–21** | **58–22** | **78–17** | **74–6** | **81–4** | **92–5** | **68–9** | **66–15** | **61–12** | **65–13** | **64–12** | **71–12** | **45–17** | **73–12** | **11-63** | 7-21 | 5-52 | 10-48 | 10-51 | **270-1231** | **82%** |
|  % ניצחונות | 40% | 43% | 55% | 70% | 73% | 82% | 93% | 95% | 95% | 88% | 81% | 84% | 83% | 84% | 86% | 73% | 86% | 85% | 75% | 91% | 83% |  | -- | -- |
| דירוג סוף שנה | 301 | 64 | 29 | 13 | 6 | 2 | **1** | **1** | **1** | **1** | 2 | **1** | 2 | 3 | 2 | 6 | 2 | 3 | 16 | 2 | 3 | 3 | -- | -- |

1. ↑  ב-2009 הפסיקו משחקים על משטחי שטיח.

חייו הפרטיים
------------

### ילדות

פדרר נולד בבזל שבשווייץ. אביו, רוברט פדרר, הוא גרמני-שווייצרי מברנק בקנטון סנט גאלן, ואמו, לינט פדרר (שם נעורים דוראנד), היא אפריקנר מקמפטון פארק, ממחוז חאוטנג שבדרום אפריקה. לפדרר יש אחות גדולה, דיאנה, אם לתאומים. מכיוון שאמו דרום אפריקאית, הוא מחזיק אזרחות שווייצרית ואזרחות דרום אפריקאית. פדרר היה מביא-כדורים בטורניר בזל, "סוויס אינדורס", ב-1992 וב-1993.

כמו כל אזרח שווייצרי, פדרר היה נדרש לשירות חובה בצבא השווייצרי. עם זאת, בשנת 2003 הוחלט לשחררו בשל "חוסר התאמה". במקום זאת, הוא שירת בכוח ההגנה האזרחית והיה חייב לשלם 3% מהכנסתו החייבת במס. הוא אוהד את פ.צ. בזל ואת נבחרת שווייץ בכדורגל. פדרר טוען שקואורדינציית העין-יד היא בין השאר בזכות מגוון רחב של ענפי ספורט ששיחק בילדותו, כולל בדמינטון וכדורסל.

במרץ 2022, במהלך הפלישה הרוסית לאוקראינה, הודיע כי יתרום 500,000 דולר לרווחת ילדים שהושפעו מהלחימה באוקראינה.

### משפחה

באולימפיאדת סידני הכיר פדרר את מירוסלבה (מירקה) פדרר (שם נעורים ואורינק), שחקנית WTA לשעבר שפרשה מהסבב בשנת 2002 בגין פציעה בכף רגלה. ב-11 באפריל 2009 הזוג התחתן באולם נשפים (Villa Wenkenhof) ברייהן שליד בזל, מוקפים בקבוצה קטנה של חברים קרובים ובני משפחה. מירקה משמשת כמנהלת האישית שלו ביחד עם הוריו. ב-23 ביולי 2009 נולדו לזוג שתי בנות תאומות זהות ששמותיהן מילה רוז ושרלין ריבה. ב-6 במאי 2014 נולדו להם שני בנים תאומים זהים ששמותיהם לאו ולנרט.

פדרר דובר גרמנית, צרפתית ואנגלית באופן שוטף, אך מגדיר את השפה הגרמנית השווייצרית כשפת האם שלו.

ראו גם
------

* רשימת זוכים בתוארי גראנד סלאם

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **רוג'ר פדרר** |

* 

* אתר האינטרנט הרשמי של רוג'ר פדרר (באנגלית)
* רוג'ר פדרר, ברשת החברתית פייסבוק

* רוג'ר פדרר, ברשת החברתית אקס (טוויטר)

* רוג'ר פדרר, ברשת החברתית אינסטגרם

* רוג'ר פדרר, באתר הוועד האולימפי הבין-לאומי

* רוג'ר פדרר, באתר olympedia.org

* רוג'ר פדרר, באתר ה-ATP

* רוג'ר פדרר, באתר ה-ITF

* רוג'ר פדרר, באתר גביע דייוויס
* האתר הרשמי של פדרר
* אילנה ברגר, ‏הניצחון של כולנו, באתר ‏מאקו‏, 7 ביוני 2009
* אלון עידן, כך הפך רוג'ר פדרר לשחקן הטניס הגדול בהיסטוריה, באתר הארץ, 12 ביוני 2009
* אתר למנויים בלבד מייקל סטיינברגר, הניו יורק טיימס, האם רוג'ר פדרר עדיין יכול, באתר הארץ, 28 באוגוסט 2013
* אתר למנויים בלבד אלעד זאבי, גם כשלא ספרו אותו, רוג'ר פדרר התחיל לספור עד אלף, באתר הארץ, 11 בינואר 2015
* אתר למנויים בלבד סיימון האטנסטון, הגרדיאן, רוג'ר פדרר בראיון מיוחד: "אי אפשר להיות קרחון לגמרי, זה משעמם נורא. אני זקוק לאש, לתשוקה", באתר הארץ, 27 ביוני 2016
* אתר למנויים בלבד אלעד זאבי, הבחירה של פדרר: מה עדיף - השם שלך או 300 מיליון דולר?, באתר TheMarker‏, 3 באוגוסט 2018
* אמיר ענבר, דברים שקורים פעם במאה, באתר הארץ, 14 במרץ 2019
* רוג'ר פדרר, באתר אנציקלופדיה בריטניקה (באנגלית)

הערות שוליים
------------

1. ↑  דני דבורין, ‏‏תודה שאתה כאן: האגדה של פדרר ממשיכה להיכתב, באתר ספורט1, 29 בינואר 2018
2. ↑  Lauren Wood, Rod Laver passes torch to new GOAT, Roger Federer after he claims 20th grand slam, news.com.aus, ‏29.1.2018
3. ↑  איטן דהן, ‏אחרי קריירה אגדית: רוג'ר פדרר הודיע על פרישה, באתר ONE‏, 15 בספטמבר 2022
4. ↑  2014 Wimbledon Championships Website - Official Site by IBM, web.archive.org, ‏2014-12-08
5. ↑  2014 Wimbledon Championships Website - Official Site by IBM, web.archive.org, ‏2014-12-08
6. ↑  רוג'ר פדרר דיבר על מאמנו שנהרג, ופרץ בבכי במהלך ראיון. צפו, באתר הארץ, 7 בינואר 2019
7. ↑  סוכנויות הידיעות, הסיבה לכושרו הירוד של פדרר: מחלת הנשיקה, באתר ynet, 8 במרץ 2008
8. ↑  אורן אהרוני, רוג'ר פדרר ניצח בפעם ה-1,000 בקריירה, באתר ynet, 11 בינואר 2015
9. ↑  שי אלון, ‏הפתעת ענק: ספי הדיח את פדרר מאוסטרליה, באתר ONE‏, 23 בינואר 2015
10. ↑  דובאי: רוג'ר פדרר ניצח את ג'וקוביץ' בגמר, באתר ynet, 28 בפברואר 2015
11. ↑  רוג'ר פדרר הודיע: איבן ליוביצ'יץ' מצטרף לצוות האימון במקום אדברג, באתר וואלה!‏, 9 בדצמבר 2015
12. ↑  מדריד: פדרר הגיע ל-1,200 ניצחונות בקריירה, באתר ynet, 9 במאי 2019
13. ↑  Federer Saves 2 M.P. Against Monfils To Record 1,200th Match Win | ATP Tour | Tennis, ATP Tour
14. ↑  הגמר האמיתי? פדרר פוגש את ג'וקוביץ' בחצי, באתר ערוץ הספורט, 29 בינואר 2020
15. ↑  Clarey, Christopher (2020-06-10). "Roger Federer Won't Play in 2020 After Knee Surgery". *The New York Times* (באנגלית אמריקאית). ISSN 0362-4331. נבדק ב-2020-10-17.
16. ↑  מערכת ONE, התגעגענו: רוג'ר פדרר חזר אחרי 13 חודשים, באתר ONE, ‏11 במרץ 2021
17. ↑  רוג'ר פדרר הודח מטורניר דוחא ברבע הגמר, באתר וואלה!‏, 11 במרץ 2021
18. ↑  רשמית: רוג'ר פדרר פרש מהרולאן גארוס, באתר ONE‏, 6 ביוני 2021
19. ↑  רוג'ר פדרר פרש: "תודה שעזרתם לנער שווייצרי להגשים את חלומותיו", באתר וואלה!‏, 15 בספטמבר 2022
20. ↑  os74car (2010-11-04), *ROTTERDAM 2001 - FEDERER INTERVIEW*, נבדק ב-2019-03-23
21. ↑  Roger Federer (2018-02-14), *John McEnroe on Federer - "Craziest thing I have ever seen"*, נבדק ב-2019-03-23
22. ↑  Glen Hill, Finding Federer Part 2: The Slice Backhand, Tactical Tennis, ‏2013-11-02 (באנגלית)
23. ↑  אתר למנויים בלבד הניו יורק טיימס, החבטה המדהימה של פדרר היא גם המורשת שלו, באתר הארץ, 9 ביולי 2021
24. ↑  Wallace, David Foster (2006-08-20). "Roger Federer as Religious Experience - Tennis". *The New York Times* (באנגלית אמריקאית). ISSN 0362-4331. נבדק ב-2019-03-23.
25. ↑  Ashish Magotra, Quite a racquet: The not-so-secret weapon that helped Federer start his winning run against Nadal, Scroll.in (באנגלית)
26. ↑  Roger Federer VS Andy Murray | Head 2 Head | ATP Tour | Tennis, ATP Tour
27. ↑  המפגש הראשון בין פדרר ומארי
28. ↑  Meadows, Steve Bierley at Flushing (2008-09-08). "Tennis: Andy Murray blown away as Roger Federer claims 13th major". *The Guardian* (באנגלית בריטית). ISSN 0261-3077. נבדק ב-2019-03-27.
29. ↑  Roger Federer's dream of playing 2020 Tokyo Olympics still alive, Sky Sports (באנגלית)
30. ↑  Park, Kevin Mitchell at Melbourne (2013-01-25). "Andy Murray pounds Roger Federer to reach Australian Open final". *The Guardian* (באנגלית בריטית). ISSN 0261-3077. נבדק ב-2019-03-27.
31. ↑  אתר למנויים בלבד Oliver Brown, ‏Wimbledon 2015: Roger Federer destroys Andy Murray with devilish serve, The Telegraph, 10 July 2015
32. ↑  Roddick On Federer: 'He's Lucky I Retired' | ATP Tour | Tennis, ATP Tour
33. ↑  Leon Horne, Roddick and Federer: The Tennis World Is Bitter Sweet, Bleacher Report (באנגלית)
34. ↑  R. Federer vs. A. Roddick London 2009 Finals | Match Stats | ATP Tour | Tennis, ATP Tour
35. ↑  Roger Federer Crazy Shot against Andy Roddick - 2002 Basel, Tennis World USA (באנגלית)
36. ↑  Roger Federer VS Lleyton Hewitt | Head 2 Head | ATP Tour | Tennis, ATP Tour
37. ↑  David Nalbandian VS Roger Federer | Head 2 Head | ATP Tour | Tennis, ATP Tour
38. ↑  Head To Head | Andre Agassi vs Roger Federer H2H (באנגלית)
39. ↑  Head To Head | Marat Safin vs Roger Federer H2H (באנגלית)
40. ↑  Head To Head | Roger Federer vs Stan Wawrinka H2H (באנגלית)
41. ↑  אתר למנויים בלבד Simon Briggs,Telegraph Sport, ‏Roger Federer criticises umpire Cedric Mourier for confirming his wife Mirka did heckle Stanislas Wawrinka, The Telegraph, 18 November 2014
42. ↑  **Offel, Constant van, Called Stan**, Oxford University Press, 2011-10-31, Benezit Dictionary of Artists
43. ↑  Roger Federer's wife Mirka sparked row by heckling Stan Wawrinka - Vidéo dailymotion, Dailymotion (באנגלית)
44. ↑  Wawrinka: Roger I still love you!, Tennis Tonic, ‏2014-11-24 (באנגלית)
45. ↑  Mitchell, Kevin (2014-11-22). "Federer and Wawrinka give Switzerland Davis Cup final lead over France". *The Observer* (באנגלית בריטית). ISSN 0029-7712. נבדק ב-2019-04-07.
46. ↑  מרגש: פדרר יתרום חצי מיליון דולר לאוקראינים, באתר ONE‏, 19 במרץ 2022

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007524645705171
* BIBSYS: 1615360583340
* BNE: XX5008471
* BnF: cb14611813r (data)
* GND: 129256560
* ISNI: 0000 0000 7844 9693
* LCCN: n2006023994
* LNB: 000263137
* MusicBrainz: 91892ad6-e645-441b-bab0-12f17f447161
* NDL: 001243056
* NKC: xx0049126
* NLK: KAC201722951
* NLP: a0000002774133
* NTA: 345755332
* SUDOC: 085185086
* VIAF: 78783058
* WorldCat: lccn-n2006023994

 |